Асқад Мухтор. Қора домла (ҳикоя) | www.ziyouz.uz\nБош саҳифа Ўзбек насри онлайн антологиясиАсқад Мухтор (1920-1997)Асқад Мухтор. Қора домла (ҳикоя)\nҚишлоғимиз Шоввасойнинг ясси соҳили бўйлаб чўзили-иб кетган. Шундай чўзилганки, нариги тикка қирғоққа чиқиб қарасангиз, шакли худди каттакон яшил чумолига ўхшайди: бели ингичка, боши узилай деб турибди. Шунинг учун қишлоғимизнинг оти ҳам иккита: «боши» яъни Шоввасойнинг юқори оқимидаги кичик қисми Болокапа, этаги — Қуйикапа деб аталади. Қишлоқ ноҳия марказига айланганидан бери, айниқса Қуйикапа ҳисобига яна ҳам ёйилиб, ажабтовур кент бўлиб қолди. Ери тошлоқ, ҳар баҳор сой тошиб, сел келиб безор қилса ҳам, халқ мана шу соҳилга нақ ёпишиб олгандай, аҳоли кўпаяверади: сув сероб, боғ-роғ туташ…\nБолокапа бўлса ерсиз, сиқиқ жой, тоғ-тош орасида ривожланмай қолиб кетди. Мактаби ҳам пастаккина синч-совуқ бинода, тўрт синфли бошланғич мактаб. Мактабнинг жони эса — Болокапанинг бирдан бир зиёлиси Қора домла.\nБу лақаб бўлмаса керак, чунки у киши унча қора эмас эдилар, асли отлари Қоравой бўлса эҳтимол, биз билмадик, ишқилиб катта-кичик ҳамма уни орқаворатдан Қора домла, ўзига эса Домла дегучи эди.\nҚора домлага ўрганиб қолгандик, кунимиз шу киши билан ўтар, домла бўлмаса нима қиларимизни билмай зерикиб қолардик. Айниқса, баҳор, эрта куз кунлари домла бизни зах синф ҳужраларида олиб ўтирмай, табиат қўйнига бошлаб чиқар, тошлоқ йўллар оралаб Шоввасойнинг юқори оқимига қараб турна қатор бўлиб юрардик. Бу ерда домла яхши кўрадиган ажойиб жойлар бор: тошлар орасидан ўсиб чиққан наъматак буталари, қуёшда қизиб ётган супадай-супадай харсанглар. Шоввасой эса ўз номига ярашиқ — шоввалари кўп, сув учқунига боққанда нуқтасини топиб турсангиз найкамалак рангларининг товланганини томоша қиласиз. Бу ерларни домла ҳам, биз ҳам тушларимизда кўрардик. Саёҳат пайти гоҳо тўхтаб, силлиқ сой тошларига ўтириб, домланинг табиат ҳақида, Шоввасойнинг бошланган жойларидаги совуқ чашмалар, сувнинг неча минг йиллик меҳнати туфайли пайдо бўлган кўм-кўк ва заҳкаш даралар, чақир харсанглар юмалаб, тарашланиб мана бу силлиқ сой тошларининг пайдо бўлиши ҳақидаги ҳикоялари руҳимизда табиатнинг салқин сой ҳавосининг шавқи билан қоришиб кетганиданми, ҳамма нарсани унутиб қулоқ солар эдик. Буларнинг кўпини ўзимиз ҳам тахминан билардик албатта, лекин домланинг гапиришлари бўлакча, у киши гўё шуларнинг барини бир умр унутманглар, деб уқтираётгандай, ўз муҳаббатини ҳам қўшиб дилидан сўзларди. Назаримда, ҳаммадан ҳам бизнинг оғиз очиб қулоқ солганимиздан хурсанд, шундан рағбатланар, унга сари тошиб гапирар эди.\nБизнинг энг хуш кўрган жойимиз — қаёқданам келиб қолиб тош остидан ўсиб чиққан иккита жийда соясидаги кўрпадеккина майсазор. Бу ерда узоқ қолиб кетишимизни билиб, нонимизни ҳам белимизга тугиб келардик. Асли бу жойда ортиқча қизиқ нарса йўқ, фақат нариги тикка қирғоқ, ундаги қалдирғоч уялари, олдимизда эса ёйиқ оққан сой: унинг шовқини бу жойда анча босиқ, шунинг учун жон ором олади. Ундан ташқари, домланинг айтишича, нариги соҳилдаги жарликда харсанглар остидан отилиб чиққан муздек булоқ жимирлаб ётибди экан.\n— Диққат билан қарасанглар, булоқ сувининг сойга қўшилолмай анчагача қорайиб оққанини кўрасизлар,— дейди Домла.\nБиз тош устида тикка туриб қараймиз. Чиндан ҳам, тиниқлигидан чўян сингари қорайиб оққан булоқ суви тошлар орасидан кўпикланиб келган оқишроқ сойсувига худди қиличдай санчилиб турибди.\n— Сизлар қимирламай ўтириб туринглар,— деди бир куни Домла. Узи почаларини кўтариб, енгларини шимариб, чой қайнатадиган тунука чойнагимизни олди-да, сойга кирди. Биз Қора домланинг мушаклари ўйнаб турадиган пайлари, чайир билагу болдирларни ўшанда кўрдик. Кучли одам эди у. Тошдан тошга сакраб, гоҳ нохос сирғаниб тушиб, белигача шалаббо, биз томонга қараганча кула-кула соҳилга чиқиб қолди. У ердаги сийрак қувоқзорда анчагача ивирсиди. Биз нима қилаётганини билолмай қараб ўтирдик. Интизомли эдик, домланинг чизган чизиғидан чиқмасдик.\nАнчадан кейин чойнакни бошига кўтариб, ҳали белгилаган тошлари устидан сакраб-сакраб, йиқилмай-қоқилмай бу ёққа ўтиб келди. Сочларигача ҳўл, катта иш қилиб қўйгандай хурсанд эди. Нима ажойибот, ё бир мўъжизани бошлаб келди, деб бетоқат кутиб ўтирсак, чойнакда оддий сув!\n— Булоқ суви, татиб кўринглар!— деди,—ҳали мунақанги ширин сувни ичмагансизлар. Нонларингни олинглар, нонушта қиламиз!\nДомла ихлос билан таърифлагани учунми, очиқ ҳавода юриб очиққан эканмизми, ё чиндан ҳам сувнинг ўзи шунақамиди, ишқилиб бизга шу қадар ширин туюлдики, ҳинду цейлон чойларингиз уёқда турсин. Сув ичгандай эмас, соф ҳаводан нафас олаётгандай вужудингиз яйраб роҳат қиласиз. Совуқлиги ҳам беозор, майин, шишадек тиниқ, ичган сари ичкингиз келади. Нонимизни ҳам ивитиб еб қўйдик. Домла кўриб келган булоғининг таърифини қиларди. Кейин, бу мўъжиза олдида сўзлари ожизлигини сезиб, ваъда қилди:\n— Икки ҳафтада сойда сув қайтади, келгуси сафар ҳаммангларни у қирғоққа олиб ўтаман, булоқни кўрасизлар.\nЖийда соясида бир пас дам олиб, Шоввасойга суқланиб ўтирдик. Шоввани қанча томоша қилсангиз ҳам зерикмайсиз. Сурон билан тош юмалатиб, кўпириб оқишидан бўлак ҳеч нарсаси йўғу, барибир зерикмайсиз.\nНариги соҳилда бир қиз билан бир йигит пайдо бўлди. У тикка қирғоқдан қандай тушиб келишди — билолмадик, бутазорда бирон айланма сўқмоқ бордир-да. Йигит пойчасини шимариб олган, иккиси ҳам офтобда пишиб, юзлари бўғриқиб кетган; булоқни топиб бориб узала тушганча роса сувга тўйишди, юзларини чайиб бир-бирларига сув сачратиб ўйнашди, яйраб кетиб, холи жойда эканликларини унутишди, шекилли, худди ўз уйларидагидай қий-чув қилишди. Биз кино кўргандай кулиб қараб ўтирдик. Чиндан ҳаммаси худди кинодагидек эди. Нариги тикка қирғоқнинг тепасида катта йўл бор, оғир-енгил машиналар ғиз-ғиз ўтиб турибди. Шу атрофда булоқ борлигини билган йўловчилар, айниқса шофёрлар гоҳ тўхташадию, пастга тушиш учун йўл тополмай чанқоқ лабларини ялаганча аттанг деб яна кетишади. Лекин бир-иккиталари иложини топиб пастга тушишди ҳам. Айниқса қайтиб чиқиш мушкул эди. Нишаброқ жойларни танлаб тирмашишса-да, барибир тошлар юмалар, тупроқ кўчар, сирғаниб кетиб тиззалари, тирсаклари шилинар, хуллас булоқнинг ширин суви татимас эди. Бир амаллаб, азобда кўтариб чиққан қимматбаҳо сувлари тирналган яра-чақаларини ювишга ҳам етмасди.\nБиз бир куламиз, бир ачинамиз. Ана катта йўлда брезент ёпилган юк машинаси келиб тўхтади. Аввал шофёр тушиб, қирғоқ тепасида турганча, билар экан шекилли, булоқ томонни — пастни кўрсатди. Брезент остидан чиқиб келган беш-олти ёш-яланг, ҳаммаси шўх, олов, ҳеч нарсадан қайтмайдиган бошвоқсизроқ болалар экан чоғи, йўл танлаб ҳам ўтирмай, ўзларини жардан ташлашди. Тош-тикан демай, кетлари билан сирғалиб, илдизларга тирмашиб, худди булоқ сапчиб ётган жойни мўлжаллаб туша бошлашди. Лўмбоз-лўмбоз тупроқ нураб, чанг-тўзон кўтарилди, тошлар юмалаб бири — иккинчисига урилиб, тоғ кўчкисидай сурон турди. Ҳалиги бебошлар бир-бирларига бақириб чақирар, ўзлари кўринмас эди. Домла ўрнидан туриб кетди. У ҳалигиларнинг биронтаси майиб бўлмаса, фожеа юз бермаса эди, деб хавотир оларди. Анчадан кейин, кўчки тиниб, булоқ бошида чанг булути босилгач, шўх овозлар, чинқириб айтилган беҳаё сўзлар, кулги аралаш бақириқ-чақириқлар эшитилди. Булоқ бошида ҳалигиларни кўргач, домла жойига ўтирди. Унинг юзида бояги хушнуд шуъла ўчган эди.\n— Бунақада бир кун эмас бир кун булоқнинг кўзи юмилиб кетади…— деди у маъюс кўзларини нариги соҳилдан узмай,— Яхшилаб пиллапоя қилиб қўйиш керак эди, Нима кўп — Шоввасойда тош кўп. Серқатнов йўл, ўтган-кетган зинадан сакраб-сакраб тушиб муздек булоқ сувида юзини чайиб, ҳордиғини ташлаб, чанқоқбосди қилиб кетарди. Жумлаи фуқарога татийдиган ширин булоқ. Савобталаб бўлсанг йўловчига бир пиёла сув бер, деганлар… Афсус, Исполкомнинг қўли калта-да. Бекорчи бўлганимда ўзимоқ уринардим, шу ишга…\nБиз Қора домланинг кейинги сўзларига, шунчаки айтди-қўйди-да, деб эътибор бермадик. Болалик экан, «булоқнинг кўзи»ни, киприклари пирпирашини, калта қўлли Исполкомни тасаввур қилиб ўтирардик. Орада Сотти меров деганимиз бўларди, семиз, дангаса, очиқ ҳавода уйқу босиб, мукка кетмаслик учун чўп билан қумга ҳар хил суратлар чизиб ўтирарди. Қарасам қўли калтагина одамнинг расмини солибди. Исполкомни одам деб билса керак. Суратга қараб кулдим. Қизиқ, қўли калта одамнинг оёғи узун бўлиб кўринар экан…\nБиз, болокапалик болалар, бошланғич мактабни битиргандан кейин ҳар қаёққа тарқаб кетдик. Кимдир Қуйикападаги ўрта мактабга қатнайдиган бўлди, кимдир шаҳарга жўнади, кимдир ота-онаси билан бутунлай кўчиб кетди. Мен ўшандан кейин Қора домлани кўрмадим. Шунинг учун буёғига у ҳақда эшитиб билганларимнигина ҳикоя қиламан.\nҚора домла пенсияга чиққандан кейин ширин булоққа тушадиган тош зинапоя ҳақидаги ниятини амалга ошириш учун бел боғлади. Нафақахўрликда зерикиб қолганидан эмас. У ҳали бақувват, эзгу орзу эса чиндан ҳам хаёлини буткул қамраб олган эди. Булоқ атрофида кун бўйи айланди, тикка қирғоқнинг ўпирилмайдиган нишаб жойларини тимирскилаб ўрганди. Тошга ўтириб узоқ ўй сурди.\nШоввасой супадай-супадай тошлар орасидан буралиб оқар, шовуллашлари узоқдаги тоғ-тош, яшил, зах даралар ҳикоясини сўйлагандай баттар хаёлга толдирар эди. «Нечта пиллапоя бўлиши мумкин», дея бир қўли билан бошидаги дўпписини ушлаб қирғоқнинг баландлигини чамалади, домла. «Нишабини танлаб айланиброқ чиқилса, 40-50 пиллапоя бўлар… Қанчага боради бу иш? Ёлғиз ўзи сайъ этса ўтган-кетган бир нималарни ўйламасмикин? Ҳай, буниси гўрга. Биров мачит иншо этади бу дунёда, биров — кутубхона. Қоравойдан бир зинапоя қолса қолибди-да. Савобталаб қария, у дунёлигини ўйлаб қопти», деса дер.\nҚора домла, очиғи аввал савоб ҳақида ўйлагани йўқ, булоқни сақлаш, уни одамлар учун ардоқлаб қолиш ҳақида ўйлади. Ахир толиққан йўловчи, шофёр-мофёр, ёш-яланг, бола-чақа харсанг зинадан югургилаб тушиб, саратонда кўксини совуқ тошга бериб, ойна булоқдан муздек сув ичса, юзини чайса, руҳи равшан тортиб атрофга қарайди, табиатнинг камтарин яшнашини дилидан сезиб, нимадандир мамнун бўлади. Булоқ тиниқлиги кўзларида, шу кун — қалбида, Шоввасойнинг бир маромда шовуллаши эса қулоқларида қолади… Қора домла шуларни ўйлади, аммо-лекин савоб деган сўз ҳам кўнглининг аллақаерида айланишгани аниқ, буни тан олиш керак.\nЎй-хаёллар тиниқиб, дилда ният қарор топгандан кейин чўкич-кетмонни елкалаб келувдики, режанинг андак хомлиги билинди: пиллапояга тошни қаердан олади? Сой тоши ярамайди, тикка жарда унинг ўрнашуви мушкул, хавфли. Бунга ясси харсанг ё базалт керак. Базалт дегани тахта-тахта бўлиб қатланадиган қизғиш қумтош, зинабоп бўлади.\nШоввада ҳар хил тошдан кўпи йўқ, албатта. Истаганча топилади. Лекин қазиб олиш, ташиб келиш… Биринчи кун иш юришмади. Асбобларини буталар орасига яшириб, уйга қайтди. Эртасига томорқага гўнг ташийдиган икки ғилдиракли темир аравачасини ҳам ғилдиратиб яна борди. Юқори оқимга юриб, икки-уч бўлак ясси тошни кўчириб келди. Тош кўп эди, лекин камида бир томони ясси бўлмаса, пиллапояга ярамайди. Қора домла қирғоқнинг тупроғини тошларнинг ғудур томонига мослаб ўйиб, дастлаб топган харсангларини жойлади. Тошлар чўкич билан мослаб ўйилган жойга чиппа ёпишгандай, жипс жойлашди. Домла мамнун бўлиб, манглайини сидириб артди-да, биринчи пиллапояга ўтирди. Азъзойи-баданида оғриқ сезди, бундай чарчашни ўйламаган эди. Шундай бўлса ҳам, буни пенсионерлигига эмас, тош ишига, пасту баланд йўллар азобига йўйди. Биринчи кун ахир, ўрганиб кетади.\nМана, дастлабки икки пиллапоя, оқариб-буралиб тепага чиқиб кетадиган бўлғуси зинапояни кўз ўнгига келтирса бўлади. Ширин булоқ зинапояси, Қоравой домла зинапояси! У тош зинанинг шунга ўхшаш номлар билан тилдан тилга ўтиб машҳур бўлиб кетишига шубҳа қилмасди. Йўғ-э, яна ўша гап… Шайтонга ҳай бермаса бўлмас. Яна шундай савоб… Одам хаёл сураверса оддий ишдан ҳам, жиндай ғараз деймизми, миннатми, манфаатми — келиб чиқаверар экан. Яхшиси ўйламаслик керак.\nҚора домланн икки нарса қийнарди. Бири — юракнинг зўриқиб ҳовлиқиши, ҳансираш, нккинчиси — тош масаласи. Биринчиси — гўрга, тез-тез дам олса ўтиб кетади, бу ёшда бўладиган гап. Лекин иккинчиси муаммо…\nБир неча кундан кейин аравачасини судраб қадимги қадрдони Садр сангтарошнинг олдига борди. Ошнаси катта йўлнинг нариёғидаги қабристоннинг пастида устахона тутарди. У ердан келадиган бетиним тақ-туқ, чиқ-чиқ, чўкич билан искана товуши гўристон жимлигини доим бузиб туради. Қора домла борганида уста семиз, соқол қўйган, тўнкадай тошларни чап оёғи билан суриб ташлайдиган анқовроқ шогирди Полвон билан очиқ бостирма тагида ишлаётган экан. Меҳмонни кўриб, йилтиллаб кетган брезент пешгирни ечди, гардишига чарм қопланган кўзойнагини асбоблари ёнига қўйди.\n— Кел, Қоравой.\n— Омонмисан, Садриддин оғайни? Қучоқлашиб кўришдилар. Улар бўй-басти қотмалиги, қорамағизлиги яна босиқликми, мулоҳазакорликми, нималари биландир бир-бирларига ўхшаб кетишар, четдан қараганга ака-укадек эдилар.\n— Ҳай…— деди Қора домла тош курсиларга ўтириб, омин тутганларидан кейин. Устахонанинг пештоқ томонига суяб қўйилган сағана ёдгорликларига кўз солди. Тарашланган япасқи харсанглар, катта-кичик базалт тошлари, онда-сонда мармар бўлаклари, бирига араб имлосида қандайдир ёзувлар, рақамлар ўйиб битилган, бирига селлофанли тўгарак фотосурат ўйма қилиб ёпиштирилган, бири ҳали чала.\n— Буюртма сероб дейман?\n— Шукур деб бўлмайди, ошна! Аммо дунё экан, бандаси омонат, ишсиз қолганимиз йўқ. Ўзинг қалайсан?\n— Алҳамдулилло, сенга мижоз бўлгунимча йўқ,— домла ўзи бошлаган иши ҳақида гапириб берди.\n— Яхши ният қилибсан, оғайни,— деди уста Садриддин,— ўликдан ўлжа йиққандан, тирикка текин хизмат қил, деган машойихлар. Қани энди ҳар ким ҳеч бўлмаса битта булоқнинг кўзини очса. Савоб ишга қўл урибсан, Қоравой.\n— Гап савобда эмас. Кўнгил… Хўш, ўзингчи, ўзинг қанча оласан мана буларга?\n— Бири беш сўм, бири ўн сўм, ҳар хил.\nКўрдингми, аслида ҳар бирига ҳафталаб кўз ну-рингни тўкасан, ўпкангга тош гарди юқади. Қулоқларинг битиб кетади. Беш сўм, ўн сўм, қанча арзон пул-ласанг савоби шунча катта.\n— Қўйсангчи, Қора, хаёлга келмаган гапларнн гапирасан. Бизга кулфатзада бандалар келади. Савобга-ку, қарши эмасмиз. Лекин инсоф керак, жўра.\n— Ана энди ўзингга келдинг, бизники ҳам шу.\nПолвон чой дамлаб келиб, тош устига қўйди. Қора домла устахона орқасидаги қияликларга кўз солди. У ерда нишхўрдга чиққан харсанг бўлаклари думалаб ётар, ундан нарида ҳам неча йиллик уюмлар оқариб кўринар эди. Сангтарошнинг ўғли бетон заводида мухандис, отасига ҳар замонда самосвал топиб бериб, Шоввасойнинг юқори оқимларидан сағанабоп ясси харсанглар юклатиб келади. Нишхўрд кўп чиқади, албатта. Бири ташиганда синади, бири искана учи текканда дарз кетади, бирига тиш ўтмай ташлаворилади. Қора домла аслида мана шуларни ўйлаб келганди. Қадрдони ҳам ортиқча гап-сўзсиз тушуна қолди.\n— Мухандисга айтай, самосвалда элтиб ташлайди.\n— Иўқ, ҳар куни келиб, аравачамга икки-учтасини танлаб-саралаб юклаб кетаман. Шошадиган жойим йўқ, сени ҳам кўриб тураман баҳонада,— деди Қора домла.\nШундай қилди ҳам. Деярли кунда келадиган бўлди. Олиб борган икки бўлак тошини ер ўйиб жойлайди-да, яна бир пиллапоя кўтарилганига кўнгли ўсиб, дўсти ёнига келади.\nЎтириб чой хўплайдилар. Полвон домланинг аравачасига брак бўлган зинабоп ясси харсанглардан юклаб беради.\nБир куни қараса, Полвон уч газ келадиган яхлит, ясси базалтни аравачага жойлаб қўйибди, қандай кўтарган — худо билади.\n— Йўқ, буни олмайман,— деди домла,— тупканинг тагидан юклаб келинган мол-а! Эшакка тилла тушов бўлади, бу. Олмайман.\n— Олақол, бизда кўп.\n— Йўқ, ўзингга керак бўлади, эгаси келиб қолар… Қара, табиатнинг ўзи тарашлаб, сағанабоп қилиб қўнибди. Тушур, Полвон ука!\n— Ҳай, майли, тушур,— деди уста.— Айтганингдай, эгаси келиб қолар.\nШундай қилиб, Қора домла кун ора келиб юклаб кетган тошларидан бинойидек зинапоя тиклай бошлади. Юқорида айтганимдай, тошларнинг нотекис томони пух-талаб тупроққа чиппа ёпишар, оқариб кўринган пиллапоялар қияликнинг нишаброқ жойларидан эшилиб-буралиб кун сайин тепага ўрлаб борар эди. Домла гоҳи қора терга ботиб ҳолдан тояди, сангтарошнинг бостирмасида бир пас ўтириб чой ичади. Ҳордиқ чиқаради-да, аравасини судраб бориб, ишга тушади. Баъзан қаттиқ чарчаганида тиззалари қалтираб зинанинг тикка қирғоқ тепасигача чиқиб боришига кўзи етмай қолади.\nШундай кунларнинг бирида елкасига белкурак ташлаб Сотти меров келиб қолди. Ёдингиздадир, бу — ҳов ўша, табиатни маҳлиё бўлиб томоша қилиш ўрнига қумга сурат чизиб ўтирадиган синфдошимиз. Ёлғиз ўзи Болокапада қолиб кетган экан. Қаёққа ҳам боради. Орамизда ашаддий «икки»чи шу эди. Биз уни оталиққа олиб, дарсларини ёдлатиб, обдон қироат қилдириб, имтиҳонга роса тайёрлаганимизда барибир бир амаллаб иккини олиб чиқарди. Мана бугун бир қарашай деб келибди. Домла хурсанд бўлди. «Одам бўпти шу меров ҳам» деб.\nУнинг бўйи чўзилган, суяги бузуқ, оёғида қўпол этик, қўли ишга чопиб турарди.\nИш юришиб, зина гўё тепага қараб «йўрғалаб» кет-ди. Сотти меров тушгача астойдил ишлади. Лекин кечга яқин толиқди чоғи, тили чиқиб, аччиқ-тиззиқ гап ота бошлади.\n— Дашти биёбонда кимга керак экан бу даҳмаза, домла?\nҚора домла ялт этиб қаради-ю, индамади. Кутилмаган бу фикрдан эсанкираб меровнинг мишиқи бола пайтини кўз ўнгига келтирди.\n— Ҳамма шунга… ҳайрон,— деди Сотти меров.\nДомла яна индамади. Нима ҳам дерди. Бу меров шогирдини тузлаб қўйиши мумкин эди-ю, энди… катта бўлиб қолибди, мўйлов ҳам қўйибди. Бир чеккаси ҳашарга келган одамга қаттиқ гапириб ҳам бўлмайди.\n— Ўтиб кетган эски дунёнинг бандаси экансиз, дом-ла,— деди меров ҳам индамаган сари ошиб.\nДомла андвшани қўрқоқ билган бу меровни жавобга арзитмади. Инсон боласининг ўсиш, улғайиш, ўзгариши, бунда ўзининг, умуман домлаларнинг ўрни ҳақида ўйга толди. Буларга кўп нарсани ўргатди, ўгит насиҳат қилди, табиат гўзалликларини кўрсатди. Лекин беминнат, беғараз ишлар табиатгагина эмас, оламни яшнатган баҳорга, тирикликни барқарор этиб турган соф ҳаво ва сой чашмалар, ою-юлдузларгагина эмас, инсонга ҳам хос эканлигини гапирмаган, амалда кўрсатмаган экан, ўйлаб қараса. У Сотти ҳақида ўйламай қўйди. У энди кетади ва қайтиб келмайди. Гап бунда эмас…\nБу маҳал Сотти чиндан ҳам этагини қоқиб, этигини ювиб кийганди.\n— Шогирдларингиз кўп, қарашвор деб чақирсангиз бўлмайдими?— деди домланинг тундлигидан баттар хафа бўлиб, — савобингизга шерик бўлишади, деб қўрқасизми? — деди илжайиб, белкурагини елкалаб жўнаркан.\nШу кетганча чиндан ҳам қайтиб келмади. Лекин иш тўхтагани йўқ. Қора домланинг дилхира бўлгани қолди. Унинг илҳом чироғи сўнди-ю, лекин ўчакиш шами ёнди. Ўчакиш эса чарчаш, толиқиш билан ҳисоблашмайди. Бир ой деганда домла тамом дармондан қолди-ю, аммо зинапоя буралиб, тўлғаниб қирғоқнинг энг теппасигача чиқиб борди.\nҚора домла этик ечиб, сой кечиб ўтди-да, бўйниларини, юзларини узоқ-узоқ ювгач, икки жийда соясидаги тошга ўтириб, ўз ишини бамайлихотир тамоша қилди. Қараса, ўз мўлжалидан ошиқ, 53 пилла поя бўлибди, узоқдан оқариб йўловчи-ю, сайёҳларни ўзига чорлаб турибди. Жойида! Домланинг кўнгли ўрнига тушиб, бесаранжом туйғулари босилди, малолли ўйлари унутилди, ҳордиғи чиқиб, дилидан ғубор кўтарилиб, бўғинлари бўшашиб, танасига оромбахш бир илиғлик яйради. Жойида… Ҳали бу ер мисли бир қадамжо бўлиб шуҳрат топади, ҳорғин ўткинчи чанқоғинн босиб, эҳтимол «бу зинапояни ким қурдийкин, барака топкур?»— деб ҳам қўяр, қари-қартанг дуога қўл очар, билганлар эса балки Қоравойни тилга олар. Яхши гап тез тарқайди, зора бир чаққон мухбир ҳам чиқиб, газетга чоп этса, яъни шундоқ-шундоқ ниятли одамлар бор, фалон жойда шундай эзгу бир иш бўлибди ва ҳоказо, деб.\nҚора домла ўз қўли билан қилган ишга суқланиб, кўзи тўймай ҳорғин хаёллар уёқ-буёққа судраб, жийда соясида узоқ ўтирди. Қуёш оққан бўлса ҳам, энди бу зинапоядан ҳавас билан биринчи бўлиб тушиб келган бирон зотни ҳам кўриб кетай деган ниятда яна жиндак кутди. Қош қораймасдан, тепадаги катта йўлда икки аёл кўринди. Бошини рўмол билан танғиб, камзул устидан белини боғлаган бу икки хотин Шоввасойнинг юқори оқимидаги тоғлардан дўлана териб келишаётган бўлса керак, қўлларида оғир кажава, жарлик тепасига келиб тўхташди.\n— Вой, овсин, зинапоя бор экан-ку,— деди ёшроғи чинкириб. Намозшом жимлигида уларнинг қувноқ чуғур-чуғурлари янграб эшитилиб турарди. Кажаваларини бошларига кўтариб, янги зинадан биринчи оёқ босаётганларини ўйламай, ҳаккалаб-ҳаккалаб тушишди. Соядай қорайиб турган тош ва бўталар ортида, булоқ лабида уларнинг шўх қий-чувлари анчагача эшитилиб турди. Домла художўй бўлмаса ҳам, қарилиги тутибми, ё бўлмаса шу сокин оқшомда кўнгли жуда яйраб кетганидан, «Илоё қадаминглар қутли бўлсин»— дея юзига омин тортди, ўрнидан турди.\nЧўкич, кетмонларини олиб кетиш баҳонасида эрта-лаб келиб зинапояни яна бир кўриб кетди. Жойида. Оқариб узоқдан чорлаб турибди.\nҚаттиқ зўриққан экан, домла докторга қатнаб, базўр ўзига келди. Доктор ёрдам қилдими ё кўнгил тинчлигими, ишқилиб, белдан гарданга, ундан биқинга кўчиб юрадиган зирқирашлар ҳарна қолди.\nКўнгил нисбатан тинч эди-ю, бир чеккасида нимагадир интиқлик, бир безовта ҳис бор эди. Очиғи, домла зинапоя ҳақида ҳеч бўлмаса бирон гап-сўз бўлишинн кутарди. Бу кутишни бировлардан, ҳатто ўзидан ҳам яширмоқчи бўлардию, эплолмасди. Булоқ обод сайргоҳ бўлибди, ёш-яланг яйраб қолибди, катта йўлда ҳамма тўхтаб ўтармиш, деган гаплар бир неча ҳафтадан кейин етиб келди. Аммо на булоқ, на зина ва на домла ҳақида газет-пазетда ҳеч нарса чиқмади…\nАйтншларича, бир ҳаваскор мухбир ноҳия рўзномасига мақола ёзиб олиб борган эмиш, муҳаррир кўриб, «Хўш, нима, Днепрогэс қурилибдими, бу ҳақда бутун бошли мақола чиқарсак?! «Хроника» бўлимига киринг, уч-тўрт сатр қилиб беришсин», дея қайтарворганмиш. «Хроника» бўлимининг ходими ҳам елкасини қисиб, «Йўқ, биродар, биз хроникада жизиллаб турган ўткир фактларнигина берамиз. Масалан, босқин, тошқин, ёнғин…» дея бармоқларини бир-бир букиб узоқ санаб, ҳаваскорнинг ҳафсаласини пир қилибди.\n«Хроникабоп» жизиллаган ўткир воқеалар ҳақидаги овоза бир неча ойдан кейин тарқала бошлади.\nАввало қандайдир бир гуруҳ ёшлар обод булоқ лабида улфатчилик қилиб, қаттиқ муштлашишдан кейин, боши шиша билан уриб ёрилган бирови касалхонага олиб келинганмиш… Бу миш-миш етиб келган куни Қора домла гангиб қолганидан, пенсия олгани бориш ёдидан кўтарилиб, оиласида хафақонлик юз берди. «Ҳа, эси пастлар, ароқ ичадиган жойми-я!» дея, кечаси билан ғўнғиллаб, уйқу ололмай, уёқ буёққа ағдарилиб чиқди. Яхши ҳамки, бу гап газетада чиқмай, эл оғзида қолиб кетди. Бундан кейинги овоза ҳам миш-миш даражасида бўлди: Кимдир Қора домланинг зинапоясидан йиқилиб, оёғинн синдирган эмиш. «Эмиш» бўлса ҳам, буниси домлага қаттиқ ботди, чунки халқ оғзидаги гапда «Қора домла зинаси» деган сўзлар ҳам ора-чора қулоққа чалинар эди. Домла эзилиб кетди.\nБундан кейинги воқеа эса газетада дўмбира бўлиб, ўлган устига тепган, дегандай, домлани астойдил эсанкиратди. Марказдан келаётган бир таниқли оила қувнаб-яйраб булоқдан сув ичиб чиқса, катта йўлда қолган «Волга» машиналари йўқ эмиш! Тахминларга қараганда, бу холи жойда шунақаларни атай пойлаб чакалакзорда ётган «шайтонлар» шартта ҳайдаб кетишибди.\nҲали шундай пойлаб ётадиган «шайтонлар» ҳам чиқибди десангиз-чи! Домладан совуқ тер чиқиб кетди. Хайриятки, бу гал газетда унинг номини тилга олишмади. Олишса ўрни бор, ножўя бўлмасди. Худо сақлабди. Ё товба…\nУша ҳафтанинг ўзида «Хроника» чашмада номаълум бир қизни зўрлаб кетишганини хабар қилди. Шундан кейин бир ойча тинч бўлиб, домла энди ўзимга келдим деб турганида, булоқ атрофидаги бутазордан ўлик топилди. Қора домланинг булоғию зинапояси ноҳияда одамларнинг кўнглига даҳшат соладиган хавфли жойга айланди. Ўзингиз биласиз, эл ошириб, қўшиб-чатиб ҳам гапиради, кўп ўтмай ўша жойларда ҳеч нарсадан тап тортмайдиган каллакесарлар ҳам пайдо бўлганмиш, деган гап тарқалди. Ким билади дейсиз…\nҚора домла бош кўтариб кўчага чиқолмай қолди. Яқиндагина, қилган эзгу ишимни бир оғиз газетага ҳам ёзишмади, деб ичидан хафа бўлиб юрган одам, бугун бирдан ёмон отлиғ бўлиб, ўша зина ҳақидаги ниятни дилига солган куни-соатини кечалари билан лаънатлаб чиқади. Уйда ўтириб, чўкиб-букчайиб қолди.\nҚулоғини бекитиб ўтирган билан қутулиб бўларканми?! Бир ойча ўтказиб, бозор-ўчарга чиқувди, икки жойда нотаниш одамлар уни «Ана, Қора домла!» деб бармоғи билан туртиб кўрсатганини пайқади. Нарироқдаги растада бир хотин сотаётган помидорининг устини ёпиб, домла ўтиб кетгунча юзини ўгириб турди. Шундан кейин бозор аҳли, ҳамма унга қия қараётгандай бўлаверди, қулоғига «Қора домла!», «Қора домла!» деган бетиним шивир эшитиларди. Узидан ўзи дармондан қолган домла керагини харид қилолмай гандираклаб юриб бозордан зўрға чиқиб кетди.\nУйда ҳам уни шумхабар кутарди: ҳов ўша зўрланган қизнинг онаси, телбами-соғми билиб бўлмайдиган даражада, келиб домланинг дарвоза хонасида сочларнни юлиб доду сурон солибди. Кўни-қўшнини бошига тўплаб мудҳиш қарғишлар айтиб кетди.\nҚора домла кечаси билан босинқираб чиқди. Кўзини юмиши билан гоҳ чангалзорда ётган каллакесарлар, гоҳ сочини юлган телба хотин, гоҳ булоқ бўйида узала тушиб ётган мурда, гоҳи бозордаги тескари юзлар, сирли нафрат чақнаган қарашлар кўз ўнгига келар, ўрнидан туриб кетарди.\nОхирги туришда обрезда ярим сатил совуқ сувни бошидан қуйди-да тандир биқинига суялган лўмни елкасига олиб, чиқиб кетди.\nТонг салқин эди, йўтал тутди. Йўтал зўридан кўзи тинган домла Шоввасой ёқасидаги ўзи севган чакалакзор гулларини ҳам, ундаги оқиш шабнам саринлигини ҳам, энди уйғонган чипор капалакларни ҳам кўрмади. У булоқ томонга шошарди. Қани ўша «шайтонлар», қани ўша зўравону безорилар, қани ўша каллакесарлар?!\nБу дарғазаб дард унинг руҳида бору, жисми бўшашган эди. Зина босиб юқорига чиққанида бу яна билинди, лўмга суянганича каттиқ ҳансираб, пастга, атрофларга маъюс қаради, ҳеч зот йўқ эди.\nТонгда оқариб, намланиб ётган зинапоя ҳарсангларига қараганида, негадир кўзидан томчи ёш ситилиб чиқди. Шунинг зўри билан энг тепадаги биринчи пиллапоя остига лўм урди. Ғазаб билан қайириб ташлади. Тош шағал аралаш тупроқни шовуллатиб ўпир-ганча юмалаб тушиб кетди. Қизишган қария иккинчи пиллапоя остига жон-жаҳди билан лўм урди, жаҳл билан бирга қандайдир ёвуз куч ҳам тўлишиб кетди. Домла нафас сиқишини унутган, қора терга ботиб тош қайиради. Қуриш қийин, емириш осон, тепа қисмини бир лаҳзада ўпириб ташлади. Сал тинса бутунлай тўхтаб қоладигандай, уриниб-суриниб давом этар, лўм қўлидан чиқиб кетса инқиллаб яна олар, «мана бўлмаса!» деб урганида тош чақнаб, домланинг ўзи мункиллаб кетар, лекин тинмас, урар, тепар, қайирар, бузар эди.\nПастдан ўн-ўн икки пиллапоя қолганида ичида худди бир нарса узилгандай, домла «инг» деди-ю тошга ўтириб қолди. Қўлидан чиққан лўм тошдан тошга урилганча жаранглаб пастга тушиб кетди. Домла, кўз олди қоронғулашгач, белини ушлаб, қайрилган зинапоя ўрнига ёнбошладн. Лекин у ўз аҳволини ўйлаш ўрнига, негадир. Сотти меровни кўз олдига келтирди: «Домла, ўтиб кетган эски дунёнинг бандаси экансиз…» эслади-ю, инграб юборди.\nҚуёш тиккага келиб қолганди, лекин унинг кўз ўнги қоронғу. «Худойимей,— деди у ҳамон ўз аҳволинн ўй-ламай,— қандай кунларга қолдик? Яхшилик қилиб бўл-маса дунёда…»\nБу пайт юқорида машиналар тўхтаб, иккита шофёр\n— Ҳой, жинни бўлдингми, нега бузаяпсан зинапояни? Ҳей, сенга гапиряпмиз! Бировлар не азобда қуради-ю, сен бузиб ташлайсанми!!! Эсинг жойидами ўзи…\nУлар пастга тушишди. Қора домла тепасида турган одамларни кўриб, ўз аҳволини эслади:\n— Болалар… белим…\nҚарашса, бу «тентак»нинг аҳволи чатоқ. Кўтарншиб чиқиб машинага солдилар.\nНоҳия касалхонасида қайталаб сўрашди.\n— Булоқдан, дедик-ку. «Қора домла» зинасида бели чиқиб ётган экан.\n— Оббо, яна Қора домла!—деди доктор кўзида ва-ҳима билан.\nУч кундан кейин касалхонада Қора домланинг жони узилди. Уша катта йўл ёқасидаги қабристонга ерладилар. Садр сангтарош Қоравойнинг мақтаб, аравачасига олмай, «эгаси келиб қолар» деб ташлаб кетган ўша катта базалт тошга дўстииинг номини ўйиб ёзди-ю, дўнг тупроқнинг бош томонида узоқ ўтириб қолди. Хотира тошига қараб гапирди:\n— Яхшилик қилдинг, савобини олдинг-кетдинг экан-да? Иўқ, ундоқ эмас, Қоравой оғайни, овора бўласан, савоб дегани яхши замонлардан қолган гап. Бизнинг кунларда эса…\n← Аввалги Аввалги Саид Аҳмад. Қоракўз Мажнун (ҳикоя)\nКейинги → Кейинги: Асқад Мухтор. Тақдир кимнинг қўлида (ҳикоя)


Фуқаро мурожаати партия ходимлари томонидан ўрганилмоқда | Ўзбекистон "Адолат" социал-демократик партияси\n29 Сентябрь, 11:38 • Бухоро вилояти, Партия лойиҳаси, сайёр қабул, Янгиликлар • 172 марта кўрилди • Комментариев к записи Фуқаро мурожаати партия ходимлари томонидан ўрганилмоқда нет\nХалқ билан мулоқот ва инсон манфаатлари йили самаралари ҳар бир соҳада намоён бўлмоқда. Фуқаролар халқ депутатлари Шофиркон туман Кенгашидаги Ўзбекистон «Адолат» СДП депутатлик гуруҳидан ташкил топган ишчи гуруҳи аъзоларига турли шаклларда мурожаат қилиб, ўз саволларига жавоб олмоқда.\n“Халқ билан мулоқот ва инсон манфаатлари” йилида барча партия ходимларимиз партиянинг “Адолат – қонун устуворлигида” лойиҳаси доирасида жойларда бўлиб, келиб тушаётган муаммоларни ўрганиб чиқишмоқда. Шунингдек, уларнинг олдини олишда ўз ҳиссасини қўшиб келишмоқда.\nТаъкидлаш ўринлики, ишчи гуруҳ аъзолари нафақат хонадонларда, ҳатто пахта далаларида бўлиб, аҳоли мурожаатини тинглаб, уларга кўмаклашмоқда. Хусусан, партиянинг Шофиркон туман Кенгаши ишчи гуруҳ аъзолари тумандаги “Хоркаш” маҳалла фуқаролари йиғини аҳолиси билан бевосита пахта даласида суҳбат олиб боришди. Давлатимиз раҳбари томонидан қабул қилинаётган қарор ва фармонлар моҳияти тушунтирилди. Шунингдек, фуқаролар томонидан газ ва ичимлик суви билан боғлиқ муаммоларнинг борлиги, мактаблардаги синф хоналарининг етишмаслиги, спорт залларининг мавжуд эмаслиги борасидаги қатор муаммолар билдирилди. Ишчи гуруҳ аъзолари муаммоларни бартараф этиш борасида тегишли ташкилотларга депутатлик сўрови билан мурожаат қилиб, ўзларининг депутатлик назоратини ўрнатишди.\nПартиянинг Когон шаҳар Кенгаши ишчи гуруҳ аъзолари ҳам шаҳардаги “Туркистон” МФЙ аҳолиси билан учрашув ташкил этилиб, уларнинг муаммо ва таклифлари эшитилди. Шу билан бирга ҳудуддаги шаҳар халқ таълими бўлимига қарашли ахборот ресурс марказининг фаолияти ўрганиб чиқилди. Ўқувчилар учун яратилган шароитлар билан танишишди. Таъкидлаш ўринлики, ушбу ахборот ресурс марказида жами 11 мингта китоб фонди мавжуд бўлиб, жорий йилда бинода таъмирлаш ишлари амалга оширилиб, ўқувчилар учун қулай шароитлар яратилган. Марказда мавжуд компьютерларда 300 дан ортиқ электрон дастурлар мавжуд. Ҳар бир китобхон ўзига керакли адабиётдан бемалол фойдалана олаяпти. Бу эса ишчи гуруҳ аъзоларини қувонтирди, албатта. Ҳудуддаги мавжуд муаммоларни бартараф этиш борасида партия ходимлари ва депутатлардан иборат ишчи гуруҳ ўзининг таклиф ва тавсияларини беришди.\nҲар бир мурожаатлар партия ходимларининг эътиборида экан, албатта, улар бу муаммоларнинг олдини олишда астойдил ҳаракат қилиб келишмоқда. Энг асосийси, пахта йиғим-терими чоғида ҳам фуқаролар билан мулоқотлар олиб борилганлиги ишчи гуруҳ аъзолари фаолиятига завқ бағишлаб, кучига куч, ғайратига ғайрат қўшмоқда.\nФуқаро мурожаати партия ходимлари томонидан ўрганилмоқда was last modified: Сентябрь 29th, 2017 by matbuot\n« Ёш иқтидор эгалари: илмий ва инновацион ишланмаларда молиялаштириш масаласига алоҳида эътибор қаратиш зарур Бола бошидан… »


Анвар Бердиев: "Бу йил Про лигада ўткинчи ўйинлар бўлмайди" / CHAMPIONAT.asia\n09:20Нуну Эшпириту Санту: "Биз ажойиб ғалабани қўлга киритдик" 1 09:02Фарруҳ Шотурсунов: "Коронавирус ўзбек футболига соя солмаслиги керак" 0 08:40Эдин Жеко: "Тан оламан "Рома" ўйинга кириша олмади" 0 08:40Қатар Юлдузлар лигаси. Бугун Сардор Рашидов жамоаси ўйнайди 1 08:20Қатар Юлдузлар лигаси. Бугун Сардор Рашидов жамоаси чемпионат аутсайдери билан ўйнайди 0 08:00Бугун Россия Суперкубоги учун баҳс бўлади. Жалолиддинов майдонга тушиши мумкин 14 07:40Серхио Регилон: "Севилья" Европа Лигасида ғолиб чиқишни истайди" 6 07:20"Манчестер Юнайтед" Жесси Лингардни сотишга тайёр 6 07:02Шохжаҳон Аббосов: "Жорий мавсумда ПРО-Лигада кучли жамоалар жам бўлган, рақобат жуда қизғин бўлмоқда" 5 06:40Европа Лигаси. "Вулверхэмптон" - "Олимпиакос" 1:0 0 06:35Европа Лигаси. "Базель" - "Айнтрахт Франкфурт" 1:0 0 06:30Европа Лигаси. "Севилья" - "Рома" 2:0 0 06:25Европа Лигаси. "Байер" - "Рейнджерс" 1:0 0 03:00Olamsport: Бектемир Мелиқўзиевнинг нокаутларидан видео, Забит UFC чемпионини жангга чорлади ва бошқа хабарлар 0 02:40"Ростов" президенти Шомуродовни 15 миллион еврога ҳам сотмоқчи эмас 17\nАнвар Бердиев: "Бу йил Про лигада ўткинчи ўйинлар бўлмайди"\n09 июл 10:57\nПро лига иккинчи туридан ўрин олган "Динамо" ва "Истиқлол" жамоалари ўртасидаги учрашувдан сўнг фарғоналиклар мураббийи Анвар Бердиев фикрларини билдириб ўтди.\n"Ўйин жуда қийин бўлди. "Динамо" ўтган турда мағлубиятга учрагани учун биз билан ўйинда ҳужум қилишини ва кўпроқ олдинга чиқишини билгандик. Бизга омад кулиб боқди десак ҳам бўлади. Болларни ғалаба билан табриклайман. "Динамо" жамоасига ҳам яхши ўйин учун раҳмат айтиб қоламан. Кейинги ўйинларда уларга омад тилаб қоламан.\nФутболда ҳар доим ҳар қандай ҳолатга тайёр бўлиш керак. Кубокда бу жамоага ютқазганимиздан кейин "Динамо" жамоасини ўйинларини таҳлил қилдик. Болларга керакли кўрсатмаларни бердик. Улар берган кўрсатмаларимизни тўлиқ бажаришди. Менмча, ҳозирда қайси жамоа тўлиқ тайёр бўлиб майдонга тушса ғалаба қозониши мумкин.\nБу йил ҳам мақсадимиз ўзгармаган. Суперлигага чиқиш ва ҳар бир ўйинда ғалаба қозониш. Кўряпсиз, бу йил Про лигада ўткинчи ўйинлар йўқ. Қизиқарли кураш кечмоқда. Суперлига йўлланмаси учун барча охиригача курашди.\n"Истиқлол" жамоаси асосан ҳимоядан ўйин қилади. Уйимизда ўтказилган кубок ўйинидан кейин "Динамо"ни яхшилаб ўрганиб чиққандик. Бугунги ўйинга қўллаган тактикамиз иш берди деб ўйлайман",- дейди Анвар Бердиев.\nШохжаҳон Аббосов: "Жорий мавсумда ПРО-Лигада кучли жамоалар жам бўлган, рақобат жуда қизғин бўлмоқда" 5\n09 июл 16:17:19\nБу гапни сендан катталарам айтган...\n09 июл 20:49:22\nКозимбек. фойдаланувчининг фикрига жавоб бериш\nУзр, рости укиб карамабман, Про лига хакидагилани укимийман узи. Истиклолда уйнавоттимикан диб уйлабман.\n09 июл 13:10:11\nБу дода халиям футбол уйнавоттилами? 70 ни урмадилами?\n09 июл 11:01:53\nЛигани узи уткинчику Унда уткинчи уйин Нима килсин\n09 июл 11:01:13\nОзиз ишонасизми шу гапизга\n09 июл 11:17:47\n09 июл 11:04:03\nAPL murabbiylari ham bunaqa sarlavhali vyu beromasa kerak


Кекса паҳлавон | www.ziyouz.uz\nБош саҳифа ҲикматномаИбратли ҳикоятларКекса паҳлавон\nКураш санъатининг бутун сир-асрорларини ўрганган бир паҳлавон бор эди. Бу борада унга тенг келадигани топилмасди. Курашда уч юз олтмиш хил ўйин кўрсата оларди. Рақиблари унинг ақл бовар қилмас ўйинлари қаршисида доим мағлуб эдилар. Бу моҳир паҳлавоннинг қўлида яраланишни истаган курашчилар оз эмас эди. Унинг бир талай шогирдлари бўлиб, имкон борича уларга кураш санъати сир-асрорларини ўргатар эди.\nВақт ўтган сайин паҳлавон ҳам секин-аста кексая борди. Аммо, у меҳнат қилишдан чарчамади. Айниқса, бир шогирди учун жуда кўп тер тўкди. Чунки бу шогирди бошқаларига қараганда жуда қобилиятли, анча бақувват эди. Ўзи билган ўйин сирларидан уч юз эллик тўққизтасидан хабардор қилди. Ва ҳар эҳтимолдан, битта ўйин сирини сир сақлади.\nШогирди кураги ерга тегмайдиган, энг зўр паҳлавон бўлиб етишди. У тез-тез курашларда қатнашиб, ўзига қувват олар, тажрибасини бойитар эди. Ва ниҳоят, ер юзида унга тенг келадигани топилмай қолди. Шундан сўнг, у ғурурга берилиб, устози билан олишиш учун жаҳонда ундан ҳам яхшироқ курашчи қолмаганини айтиб мақтана бошлади.\nБир куни подшоҳ ҳузурида олиб борилган курашда у шундай деди:\n–Устозимнинг қуввати унинг ёши улуғлиги ва мени тарбия қилганлиги билан ўлчанади. Куч-қувватда мен ундан кам эмасман. Курашнинг барча сир-синоатини унингдек биламан.\nБу ҳаволи гаплардан подшоҳ сира хушланмади. Аксинча, унга бир дарс бериб қўйиш кераклигини тушунди. Устози барибир шогирдини енгишига ишончи комил эди. Подшоҳ устоз ва шогирднинг курашга чиқишларини истади. Кекса паҳлавон истар-истамас рози бўлди.\nКураш майдони ҳозирланди. Давлат арбоблари ва эратроқ келган томошабинлар олд қатордан ўрин олдилар. Бутун халқ майдонни ўраб олди. Ҳаммага овоза бўлган курашни кўргани келганлар, катта қизиқиш билан паҳалвонлар чиқиб келишини кута бошлашди. Бир пайт ёш курашчи ўкирган фил каби майдонга чиқди. Унинг шундай бир ҳайбати бор эдики, худди турган еридан қалин дарахтларни ҳам илдизи билан қўпориб олгудек кўринарди. То устози майдонга чиққунича, нафаслар тин олди. Кекса паҳлавон шогирдининг қувватда юксалиб кетганини кўрмаган эди. Уни осонгина йиқитаман деб ўйлаганди…\nЁш курашчи диққат билан устозига яқинлашиб келаверди. Кекса паҳлавон зум ўтмай, рақибини қопқонга босди. Ва анча вақтдан бери яшириб келган уч юз олтмишинчи усулни ўйинда қўллади. Шогирди бу янги усулнинг ечимини билолмай гарангсиб қолди. Устози уни икки қўллаб кўтариб олди-да, охири нима бўлишини ўйлаб ҳам ўтирмай, ёш паҳлавонни ерга улоқтирди. Шогирд нима бўлганини англай олмади. Кураги ерга текканини кўрди, холос. Атрофида халқнинг ҳайқириқ овозлари эшитиларди:\n– Яша!.. Яша, паҳлавон!.. Баракалла!..\nПодшоҳ бу натижадан ниҳоятда мамнун бўлди. Хурсандчилигини яширмай, табриклаш учун кураш майдонига, кекса паҳлавоннинг олдига келди. Гъолибни қутлаб, унга ҳадялар инъом қилди. Ва ҳаволаниб кетган ёш курашчига қараб:\n–Ҳурмат чегарасидан ошиб, устозингни камситдинг. Уялмасдан у билан бўй ўлчашга турдинг ва ишни уддасидан ҳам чиқолмадинг. Бу сенга сабоқ бўлсин!.. – деди.\nҲамма тарқалгач, ёш курашчи устозининг ортидан борди. Устозига қараб:\n–Демак, мендан яна бир ўйинни сир тутган экансиз-да, устоз? – деди. Тўғриси, бу ҳеч хаёлимда йўқ эди. Бугун, ўша ўйин билан мени мағлуб этдингиз…\n–Тажриба авлоддир! Демак, у ўйин ҳам шундай бир кун учун керак эди. Донолар, “Дўстингга сенга душманлик қила оладиган даражада қувват берма!” деганлар. Ўз шогирдидан азият чеккан одамнинг ҳам шундай деганини эшитган эдим: “Ё бу оламда вафо йўқ, ёки бу замонда ҳар бир одам вафосиз. Бири камон отиш илмини мендан ўргансин-да, охирида мени нишонга олмасин!”\nШогирди бу сўзларни эшитаркан, ўз-ўзидан уялиб кетди. Устозининг қўлларини тавоф қилиб, ундан кечирим сўради.\nИнсон ўғлига, ҳар замон ишониб бўлмас. Кимни замон сутсиз қила олса, пасткашларча ҳаракатда бўла олади; яхшилик кўрган одамига ёмонлик қила олади. Шундай экан, дунё ишларини тадбир ила кўргин.\n← Аввалги Аввалги Султон нима деди?\nКейинги → Кейинги: Ёлғиз дарвеш


Қозоғистон ҳукумати буғдой экспортига қўйилган тақиқни 1 сентябрдан бекор қилди. Бу қадам минтақада ун ва ғалла маҳсулотлари нархи барқарорлашувига ёрдам бериши тахмин қилинмоқда.\n“Буғдой” уюшмаси раиси ўринбосари Мухаметжон Жумабекнинг айтишича, бу йил ғалла ҳосили мўл бўлган. Мамлакат шимолий қисмида етиштирилган ҳосил жанубни ҳам тўла таъминлайди. Жанубда етиштирилган ҳосилни эса экспортга юбориш мўлжалланмоқда.\n“Чунки деҳқонларимиз фермерлик секторини ривожлантириш ва албатта, ўз харажатларини қоплаши учун маблағга муҳтож. Шу боис, буғдой экспортига қўйилган тақиқ бекор қилинган”,- деди М.Жумабек.\nҚозоғистон ҳукумати буғдой экспортига тақиқни жорий йил апрелда жорий этган эди. Бунинг сабабини расмий Остона ички бозордаги ун ва нон маҳсулотлари нархини барқарорлаштириш мақсади билан изоҳлаганди.\nЎзбекистонлик таҳлилчи Комрон Алиев МДҲ аъзоларининг ҳар бири ўз ички бозорини ҳимоя қилиш баробарида яқин қўшнилар бозоридаги хавфсизлик ҳақида ҳам қайғуриши кераклигини таъкидлайди.\n“Минтақадаги постсовет давлатлар ўртасида алоҳида муносабат бўлиши керак, яъни бирор давлат нархни қимматлаштирадими, бирор нарсага тақиқ қўядими, экспорт солиқлари киритадими, аввало, ён қўшнилари, қон-қардош халқларга нисбатан алоҳида сиёсат олиб бориши керак. Агар Марказий Осиё давлатлари бир-бирига тескари ёки бошқа давлатлар билан тенг сиёсат олиб борса, буни биз тўғри сиёсат, дея айта олмаймиз”,- дейди Комрон Алиев.\nҚозоғистонлик иқтисодий таҳлилчи Тўлқин Ташимов эса Қозоғистон қўшни давлатлар билан яхши алоқаларни сақлаб қолиш баробарида ўз ички бозори хавфсизлигини таъминлашга мажбур бўлганини таъкидлайди. Ҳозир Қозоғистон ички бозоридаги хавфсизлик таъминлангани учун у бемалол қўшни давлатлар олдидаги мажбуриятларини бажаришга тайёр.\n“Ҳозир Қозоғистонда буғдой захираси бор ва ҳозирги вазиятда тақиқни сақлаб туришда мантиқ йўқ. Қозоғистон буғдой етказиб бериш бўйича ўзи шартнома тузган давлатлар олдидаги мажбуриятларини бажариши керак”,- деди Т.Ташимов.


“Маҳаллага мактаб керак...”\nҲудудимизда 5 минг нафарга яқин аҳоли истиқомат қилади. Аҳолимиз томонидан 30 га яқин иссиқхоналар қурилган. Шу кунларда новвойхона, қассобхона, маиший хизмат кўрсатиш шахобчаларидан иборат 10 та объект фойдаланишга топширилиш арафасида.\nСаховатпеша маҳалладошларимиз кўмаги билан “Аёллар дафтари”га кирган бир фуқарога учта хона, ҳаммом, ошхонадан иборат янги уй қуриб берилди. Ҳозиргача 400 метр маҳалламиз ҳудудига ҳашар йўли билан канализация қувурлари тортилиб, тармоққа уланди. Бу ишлар ҳали давом эттирилади.\nҲудудимизнинг асосий муаммоси эса мактаб йўқлигида. 910 нафар фарзандимиз 2-3 километр масофадаги мактабларга қатнаб, таълим олишга мажбур бўлмоқда. Гап йўлнинг узоқлигида ҳам эмас, ўқишга боргунларича болалар иккита катта магистраль йўлни кесиб ўтишлари, шу йўл бўйлаб юришлари керак. Ўтган йили мактаб ўқувчилари иштирокида 4 та “авария” содир бўлди. Натижада ота-оналар болаларини ўқишга юборишга қўрқиб қолишяпти. Мутасаддилар жорий йилда мактаб қуриб берилишини айтишган эди. Аммо қурилиш ишлари ҳануз бошлангани йўқ.\nЯна бир камчилигимиз — маҳаллада аҳолига тиббий хизмат кўрсатиш масканининг йўқлигида. Беморларимиз 7 километр узоқликдаги пунктга қатнашяпти. Ҳозирда эски кинотеатр биносининг бир неча хонаси ўрнида ҳашар йўли билан шундай маскан ташкил қилишни режалаштирганмиз.\n“Тухлимерган” маҳалла фуқаролар йиғини раиси.


Қозоғистон ҳукумати пенсия жамғармаларини муддатдан аввал олишнинг минимал миқдорини белгилади\nҚозоғистон меҳнат ва аҳолини ижтимоий муҳофаза қилиш вазирлиги фуқароларнинг Ягона пенсия жамғармаси фонди (ЯПЖФ)даги муддатдан аввал олиниши мумкин бўлган маблағлар миқдорини маълум қилди.\nВазир Биржан Нуримбетовнинг таъкидлашича, бу чегара омонатчининг ёшига боғлиқ бўлади. Вазирликнинг дастлабки ҳисоб-китобларига кўра, чегара қуйидагича бўлади: 30 ёшли фуқароларга — 2 518 000 тенге; 35 ёшлиларга — 2 961 000 тенге; 40 ёшлиларга — 3 437 000 тенге; 45 ёшлиларга — 3 947 000 тенге; 50 ёшлиларга — 4 495 000 тенге, 55 ёшлиларга — 5 084 000 тенге; 59 ва ундан катта ёшлиларга — 5 586 000 тенге.\nВазирликнинг баёнотига қараганда, чегара омонатчининг жинсига боғлиқ эмас ва мунтазам равишда даромад ва инфляцияга қараб омонатчилар учун ўтказиб борилади. Вазирлик ҳисоб-китобларига қараганда, омонатларнинг маълум қисмини 720 мингга яқин қозоғистонлик олиш имкониятига эга бўлади.\nЯПЖФда 2020 йил август ҳолатига кўра 12 триллион тенге (28 миллиард доллар)га яқин пул бор. Фондда 11 миллиондан ортиқ ҳисоб рақами (бир ҳисобда ўртача — бир миллион тенге бор) очилган.\nЯПЖФ маблағларидан учта мақсад бўйича фойдаланиш мумкин: кўчмас мулк сотиб олиш, даволаниш ёки қимматбаҳо қоғозларга сарфлаш. Ҳукуматнинг маълум қилишича, турар-жой биносини биринчи ёки иккинчи бозордан харид қилиш мумкин. Ер участкасини сотиб олиш, ипотекани молиялаш, шунингдек, қурилишга йўналтириш ёки шахсий уйини таъмирлаш мумкин бўлади. Пенсия жамғармалари ҳисобидан сотиб олинган кўчмас мулкни беш йил мобайнида сотиш тақиқланади.\nАгар омонатчи пулларни даволаниш учун олмоқчи бўлса, у ҳолда соғлиқни сақлаш бошқармалари қошидаги комиссияга мурожаат қилади, сўнг клиникани танлайди ва маблағни олиш учун ариза беради, дейилади вазирлик хабарида. Аризани, ҳозирча ташкил этилмаган, тегишли орган кўриб чиқади.\nОмонатчи ўз жамғармаларининг маълум қисмини хусусий молия компания бошқарувига бериши мумкин. Пенсия активларини ишончли бошқармага бериш тартиби молиявий бозорни ривожлантириш ва мувоффиқлаштириш агентлиги томонидан белгиланади.\nВазирлик берган баёнотга қараганда, ЯПЖФдаги омонатларнинг маълум қисмини олиш ҳуқуқидан қозоғистонликлар 2021 йилда фойдаланишлари мумкин.\nДавлат томонидан бошқариладиган ЯПЖФ давлат ва хусусий сектор ходимларининг мажбурий ва кўнгилли берган пуллари ҳисобидан ташкил топган. Танқидий кайфиятдаги иқтисодчиларнинг айтишларича, қозоғистонликларнинг пенсия жамғармалари самарасиз тўпланади. ЯПЖФ активларини бошқарадиган Миллий банк бу каби танқидларни инкор қилади.\nҚозоғистонда эркаклар 63 ёшдан, айни дамда аёллар 59 ярим ёшдан пенсияга чиқади.2018 йилдан аёлларнинг пенсия ёши ҳар йили олти ойга узайтирилади (авваллари аёллар 58 ёшда пенсияга чиқарди),2027 йилга бориб аёл ва эркакларнинг пенсияга чиқиш ёши тенглашади.


АЛВАСТИЛАР ЎЙИНИ (якуний қисм) | Бош саҳифа\nАЛВАСТИЛАР ЎЙИНИ (якуний қисм) Қўйилган вақти 13.10.2016 | Муаллиф: faqat.uz — Манави сизга, — дея унинг қўлига йўл-йўлакай видолашув хатини ёзган қоғозимни тутқаздим.\n— Опангиз хат қолдирибди. Афсус, уни қутқариб қололмадик. Бечора бошига тушган қаттиқ зарбдан ҳалок бўлибди.\n— Нега ўлади у? — деди бор овозда бақириб. — Нега, айтинг?\n— Уни сиз ўлдирибсиз…\n— Мен… Бу гапни қаердан олдингиз?\n— Ўзи шундай деб ёзиб қолдирибди. Эрингиз билан дон олишиб юргани учун уни…\n— Қизиқсиз-а, мен қаёқдаги бир тентак бўлсам, одам ўлдира оларканманми? Қолаверса, ҳали манави тўрт девор орасидан чиққаним ҳам йўқ.\n— Ҳа, ҳақсиз, — дедим шаштимни атайлаб пасайтириб. — Афтидан, қотилни анча излашимга тўғри келади. Бўпти, биз кетишимиз керак…\n— Нега уни осонлик билан айблаб, яна адашганингизни тан олдингиз? Нега тирик опасини ўлганга чиқардингиз? — деб сўради.\n— Чунки мен унинг опасига бўлган муносабатини билмоқчи эдим. Шунинг учун икки хил савол бердим, у кутган ва кутмаган. Опасининг ўлими ҳақидаги хабарни етказганимда у ҳайрон бўлди, аммо бу сохта ифода эди. Чунки кўз қорачиқларида ҳеч қандай ўзгариш сезмадим.\n— Балки у ҳайратланганда шунақа бўлар…\n— Мен ҳам худди шуни ўйладим ва унга иккинчи, ўзи кутмаган хабарни айтдим. Опаси уни ўз ўлимида айблаганини маълум қилдим. У эса бу сафар чинакамига ҳайратланди, чунки кўз қорачиқлари ҳам кенгайди…\n— Демак, у опасининг ўлимини истаяпти. Сабаб эса мерос…\n— Ҳеч нарсани тушунмаяпман. Бу ерда айбдор ким-у, жабрдийда ким? Ҳамма айбдорга чиқиб қолди-ку.\n— Лекин айбдор битта. У бизни усталик билан чалғитишга уриняпти. Шунинг учун калава баттар чигаллашиб кетяпти. Дарвоқе, Жўраевнинг иши нима бўлибди?\n— Мияга қон қуйилиши ташхиси… ҳеч қандай жиноий иш очилмабди ҳозирча…\n— Жуда яхши. Бу айни дамда керак ҳам эмас. Баъзи бировларни ҳуркитиб қўйиши мумкин. Энди битта қиладиган ишимиз қолди.\n— Хўш? Қанақа?\n— Камоловани касалхонадан чиқариш. Ахир, у тузалиб қолди.\n— Ростданми? Ишончингиз комилми?\n— Аслида, ҳозир унинг касалхонада ётгани эмас, уйига келгани ёрдам беради бизга. Шунинг учун уни уйига олиб келишимиз шарт.\n— Яна анави ажиналар, — деди юзини буриштириб.\n— Хавотир олманг. Қотилларнинг кимлиги топилди. Жўраевни ишхонасидаги бир ёрдамчиси ўлдирган экан. Мансабига кўз олайтирганмиш. Бошида айбини бўйнига олмади, аммо кейин тан олишга мажбур бўлди. Бу ёғидан хавотир олманг. Энди сизни ҳеч қандай алвастилар безовта қилмайди. Кетишингиз мумкин.\n— Хоним, — дедим ортидан тикилиб. — Эртага уйингизга бораман. Агар яна алвастиларнинг овози эшитилса, ишни тузукроқ ўрганиб чиқамиз. Кўнглингиз тўқ бўлсин.\n— Тузалиб қолдингизми? — мулозамат қилдим мен.\n— Ие, узр, марҳамат, киринглар.


Қўқонда футбол бўйича қизлар жамоаси тузилмоқда. Бош мураббий ҳам тайёр\n16 ноябрь, 2017, 14:23\nЎзбекистон футбол Федерацияси келгуси мавсумда Олий лига жамоалари олдига жиддий талабларни қўймоқда. Унга кўра, ҳар бир жамоа қошида қизлар футбол жамоасининг бўлиши шартлиги кўрсатилган.\n“Қўқон-1912” футбол клуби ушбу талабларни бажариш борасида саъй-ҳаракатларни бошлаб юборган. Талабларни бажариш муносабати билан “Қўқон-1912” жамоасининг келгуси мавсумда футзал ва қизлар футболи жамоалари бўлади.\nКуни кеча Қўқон Давлат Педагогика институтининг жисмоний тарбия факультетида тахсил олаёган қизлар билан “Қўқон-1912” жамоаси рахбарияти учрашув ўтказди.\nБу учрашувдан кўзда тутилган мақсад, талаба қизлар орасида футболга иқтидори бор қизларни жамоа машғулотларига жалб қилиш бўлди. Учрашувда “Қўқон-1912” футбол клуби бош директори Бахтиёржон Толипов спортчи қизларни жамоанинг мақсад ва вазифалари хамда қизлар жамоасига яратиладиган шароитлар билан таништирди.\nЎз навбатида талабалар ҳам ўзларини қизиқтирган саволлар билан тадбирда фаол иштирок этишди. Кўплаб футболсевар қизлар ўзларини жамоада синаб кўриш истагини билдиришди.\n“Қўқон-1912”нинг қизлар жамоасига Мирсаид Миролимов бош мураббий этиб тайинланди. Мураббий бўлиб ўтадиган машғулотлар давомида иқтидорли қизларни жамоага танлаб олади.\nШу билан биргаликда жамоага олий лига жамоаларида тўп сурган иқтидорли футболчи қизлар ҳам жалб қилинади. Мақсад тажрибали футболчилар билан биргаликда маҳаллий ёш иқтидорларни хам жамоага жалб қилиб бориш.\nШунингдек, Қўқон педагогика коллежидан ҳам бир нечта қизлар машғулотларга жалб қилинган. Машғулотлар Қўқон Давлат Педагогика Институтига қарашли майдонда бўлиб ўтади.


27.08.2019\tМаданият Comments Off on Маданият ва санъат муассасаларида васийлик кенгашлари ташкил этилади 244 Показы\nУлар тугрисидаги намунавий низом Вазирлар Махкамасининг 2019 йил 17 августдаги 687-сон карори билан тасдикланган, деб ёзмокда Norma.\nВасийлик кенгаши – бу маданият ва санъат муассасаларининг вазифалари ва муаммоларини хал этишга жамоатчиликни жалб этиш, бюджетдан ташкари маблагларни жалб этишда уларга кумаклашиш, пулли хизматлар курсатилишини ташкил этиш максадида ташкил этиладиган жамоатчилик-маслахат органи.\nУшбу холда театрлар, цирклар, филармониялар, концерт ташкилотлари (профессионал ижодий жамоалар, мусика жамоалари, ансамбллар ва шу кабилар), маданий-маърифий муассасалар (маданият марказлари, музейлар, бадиий галереялар (кургазмалар), кургазма заллари), идоравий мансублигидан катъи назар моддий маданий мерос объектлари ва архитектура ёдгорликлари хусусида суз боряпти.\nВасийлик кенгаши таркиби муассасанинг рахбари томонидан тасдикланади. Унга давлат ташкилотлари, ННТ, хужалик юритувчи субъектлар вакиллари, шунингдек, бошка манфаатдор шахслар кириши мумкин. Маданият ва санъат муассасаси рахбари кенгаш аъзоси булиши мумкин эмас.\nКенгаш юридик шахс хисобланмайди, жамоатчилик асосида иш куради, барча аъзоларининг ихтиёрий иштирок этиши ва тенг хукуклилиги принциплари асосида ташкил этилади. Кенгашнинг сон таркиби (агар унинг низомида узгача хол белгиланмаган булса) регламентлаштирилмайди, таркиби ва рахбариятдаги узгаришлар, коидага кура, бир йилда бир марта утказилади.\nКенгаш мажлислари заруратга кура, бирок ярим йилда камида 1 марта утказилади ва унинг аъзоларининг камида 2/3 кисми хозир булса, у хукукий ваколатли булади (кворум). Карорлар оддий купчилик овоз билан кабул килинади, маблаглар тушуми ва харажатларнинг йиллик молиявий режасини тасдиклаш масалалари буйича эса – хозир булган аъзоларининг 2/3 кисмининг овози билан кабул килинади. Овозлар тенг булганда – раиснинг овози хал килувчи овоз хисобланади. Мажлис баённомаларининг электрон версиялари маданият ва санъат муассасасининг сайтида эълон килинади.\nВасийлик кенгаши бир йилда камида бир марта муассаса рахбарининг кабул килинган карорлар ижроси холати тугрисидаги хисоботини эшитади. Жалб этилган маблаглар ва бошка кумаклашиш маблагларидан максадли ва самарали фойдаланиши устидан молиявий назоратни амалга ошириш учун молиявий назоратнинг ваколатли органи – молиявий тафтишчи ёки назорат-тафтиш комиссияси ташкил этади.\nХужжат 17.08.2019 йилдан кучга кирди.\nПред. Хитой АКШга карши жавоб чоралари кабул килиш билан тахдид килди\nСледующая Сенат раисига кушимча ваколатлар берилди


Пентагон Шимолий Корея учирган ракеталарни қайд қилди\n10:04 / 06.03.2017\nАҚШ Шимолий Корея учирган ракеталарни қайд қилган. Бу ҳақда АҚШ қуролли кучлари стратегик қўмондонлиги (СТРАТКОМ) вакили ТАСС ахборот агентлиги маълум қилган.\n"СТРАТКОМ тизимлари Шимолий Кореядан маҳаллий вақт билан 22:34да учирилган ракеталарни қайд қилган", деб айтган манба, бироқ ракеталар турига аниқлик киритмаган. У шунингдек Шимолий Корея ҳудудидан нечта ракета учирилганини ҳам маълум қилмаган.\nШунингдек, Шимолий Америка аэрокоинот мудофааси бирлашган қўмондонлиги (NORAD) "Шимолий Кореядан учирилган ракеталар Шимолий Америкага хавф солмагани ҳақидаги хулосага келган".\nШимолий Корея янги ракета синовларини ўтказди. Япония ҳукумати маълумотларига кўра, Япон денгизи томон 4 та ракета учирилган бўлиб, улар 1000 км га яқин масофани учиб ўтган. Улардан учтаси Япония иқтисодий ҳудудига тушган.


Аламли мағлубият ёхуд "Пахтакор" гуруҳидаги ҳолатга назар / CHAMPIONAT.asia\n18:10"Манчестер Юнайтед"га Пепе керак 0 18:09Футбол бўйича Ўзбекистон миллий терма жамоасининг янги формаси дизайни мухлислар томонидан танланади 0 17:49Вела: "Мен Златандан яхшироқман, аммо" 4 17:29Гризманн: "Месси ва "Барселона" учун барчасига тайёрман" 5 17:14"Атлетико"нинг яна бир асосий ҳимоячиси жамоадан кетаётганлигини маълум қилди 0 16:57Пул муҳим эмаслиги, "Ювентус"даги кумирлари, Мино ҳақида - Де Лигт нима учун "кекса синьора"ни танлаганини айтди 2 16:44"Милан" Африка Кубогининг энг яхши футболчиси билан шартнома имзолайди 2 16:17 Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 1 16:13“Сурхон” жамоаси футболчилари норматив тестларни топширди 6 16:10Ана ҳолос! Неймарнинг ПСЖ раҳбарлари билан муносабатлари ёмонлашди 11 16:06Халқаро Чемпионлар Кубоги. "Ювентус" - "Тоттенхэм". Асосий таркиблар маълум! 20 16:04Назорат учрашуви. "Қизилқум" - "Бухоро" 3:1 10 15:57Бэйлнинг агенти: "Зидан - шарманда" 14 15:40"Бавария" футболчиларни алмаштириш борасида "Манчестер Сити" ва "Барселона"га таклиф билан чиқди 7 15:28ПСЖ кейинги ҳафтада трансфер амалга оширади 0\nТеглар : Ал Аҳли "Пахтакор" ОЧЛ Ал СаддПерсеполис\nҲа, кечаги "Пахтакор"нинг мағлубияти ростанам жуда аламли бўлди.\nИндивидуал маҳорат самараси ва ўйин якунидаги техник қўпол хато "Пахтакор"ни аламли тарзда мағлубиятга учратди.\nКўпчилик Шерзод Аъзамовнинг қўпол хатоси қимматга тушганини муҳокама қилмоқда. Тўғри, ушбу қўпол хато қанчалик қимматга тушганини барча кўриб билиб турибди. Ҳимоячи жуда қўпол хатога йўл қўйди. Айниқса бутун учрашув давомида ўз ҳудудини мустаҳкам ушлаган Аъзамов буни ҳаммаданам кўра кўпроқ ҳис этмоқда. Аламли мағлубиятга сабабчи бўлиб қолган ҳимоячига биргина хатоси учун барча танқидлар ёмғирини ёғдиришдан наф йўқ. Шу боисдан ҳам мазкур техник қўпол хато борасида ортиқча тўхталмоқчи эмасман.\nШунингдек, Хавининг маҳорати эвазига "Ал Садд" мазкур қарама-қаршиликда устунликни таъминлагани алоҳида эътибор ва эътирофга лойиқ. Тошкентдаги дуранг тўлақонли Хави фактори билан боғлиқ. Ўшанда ким кучли ўйнагани барчанинг ёдида. "Ал Садд" биринчи ўйинда ҳам индивидуал маҳорат эффекти эвазига очко билан ортга қайтганди. Кечаги баҳсда ҳам Қатар чемпиони дастлаб яна ўша Хавининг юқори ижро маҳоратидан фойдаланган бўлса, иккинчи голини техник хато эвазига киритди. Қизиғи, ўша голда ҳам Хави голли узатмани амалга оширди. Яъни, "Ал Садд"нинг "Пахтакор"дан олган 4 очкоси Хави фактори билан боғланса муболаға бўлмайди. Чунки "Пахтакор" дарвозасига киритилган 4та голнинг учтаси Хави ҳисобига ёзилган бўлса, Бағдод Бунеджанинг голи испаниялик маэстронинг голли узатмасидан сўнг киритилди.\nТошкентдаги ўйиннинг дастлабки бўлими ўйин тарафлама тўлиқ "Пахтакор" ташаббуси билан ўтган, танаффусдан сўнг қатарликлар бироз ўйин тизгинини назорат қилишни уддалашганди. Кечаги баҳсда ҳам дастлабки бўлимда "Пахтакор" хавфли ва кескин ўйнади. Иккинчи таймда эса "Ал Садд" тўлиқ ташаббус билан ҳаракат қилди. Ўйин ташкил этиш борасида "Пахтакор" номдор рақиби қаршисида "йўқолиб" қолмади.\nАдолат юзасидан айтадиган бўлсак, дастлабки ўйинда "Пахтакор" ғалабага лойиқ ўйнаган, аммо якунда дуранг қайд этилганди. Қатарда кечган баҳсда "Пахтакор" мағлубиятга лойиқ кўринмади, аксинча бир очко олишга ҳақли ўйнади. Аммо дурангга мос кечган беллашувда "Ал Садд" ғалаба қозонди.\nҲар доим такрорланадиган ҳолат, яъни ОЧЛда легионерлар даражаси ва натижа келтириши яна ўз исботини топди. Ҳар иккала баҳсда ҳам "Ал Садд" легионерлари эвазига ўз имкониятидан анча баланд сакради. Фақат биргина фарқи, аввал осиё даражасидаги ўрта легионерлар бизга қарши натижа қилган бўлса, бу сафар нафақат осиёда топ саналадиган, балки жаҳон футболидаги топ баҳога эга футболчилар "Пахтакор" ва "Ал Садд" тўқнашувидаги фарқни йўққа чиқаришди.\nҚувонарли тарафи, "Пахтакор" ОЧЛда ўйин бобида нурсиз, яроқсиз ёки чорасиз ҳолатда кўринмаяпти. Ҳар ўйиндан-ўйинга шаклланиш ва ўсиш кузатилмоқда. Тўғри, охирги иккита баҳсда "Ал Садд" легионери, жаҳон футболидаги маэстролардан бири Хави фактори "Пахтакор"нинг натижаларига путур етказди.\nАрвеладзе жамоага тадбиқ этаётган ўйин услуби эртами-кеч ҳали ўз мевасини беради. Кишини хурсанд қиладиган тарафи, жамоа ўйиннинг исталган палласи ёки ҳолатида ўз фалсафасидан чекинмаяпти. Ҳозирча Хави эффекти бунга тўсқинлик қилишга эришди. Лекин Осиёнинг барча жамоаларида Хавидек ижрочи йўқ. "Пахтакор" эса ўз ўйинини шу йўналишда изчил давом эттиравериши лозим. Арвеладзе эса Хавидек катта футбол таъмини кўрган истеъмолчидан ҳақиқий ошпазга айланиб кетган футболчининг ҳужумчи ортида ўйнаб, жамоасини рақибни дастлабки ҳудуддаёқ қандай прессинг қилишга ундашига қарши чораларни ўйлаб топишига, мазкур чигал вазиятларда ҳам керакли ечим излашига тўғри келади.\nЎзбек футболида охирги йилларда ўз имзосига эга жамоа йўқолиб қолганди. Энди яна ўз имзосига эга жамоа пайдо бўлаётганда мазкур хатолар таъсирида уни йўқотиб қўйиш ярамайди.\nИсталган футболчи фаолияти давомида руй берадиган мазкур техник қўпол хато эвазига келган натижа кишини ранжитди. Лекин асло ўйин эмас.\nГуруҳдаги ҳолатга эътибор қаратадиган бўлсак, мазкур мағлубият "Пахтакор"ни пешқадамликдан учинчи ўринга тушириб юборди. "Ал Садд" эса 3 очкони қўлга киритиб, жами 7 очко билан гуруҳ етакчисига айланди. "Персеполис"ни мағлуб этган "Ал Аҳли" ҳисобида эса 6 очко мавжуд. "Пахтакор" 5 очко билан учинчи поғонани эгаллаб турибди. Кейинги турда Тошкентда меҳмон бўладиган "Персеполис" ҳисобида 4 очко мавжуд. Мазкур "квартет" қуръадан кейин айтилганидек ҳақиқий "ўлим" гуруҳига айланди. Гуруҳ босқичи тугашига 2 тур қолганида охирги ва биринчи ўриндаги жамоалар ўртасидаги тафовут 3 очкони ташкил этмоқда. Шунингдек, жамоалар ўрни кетма-кетлиги бир очколик фарқ билан кетган.\nКечаги ғалабадан кейин "Ал Садд" ўзининг гуруҳдаги мавқеини анча яхшилади. Жезуалду Феррейра жамоаси бир ғалаба орқали плей-офф босқичини ҳал этади. "Ал Аҳли" ва "Пахтакор" плей-офф босқичига чиқиши учун қолган 2 турда камида 4 очко керак бўлади. "Персеполис" эса гуруҳдан чиқиши учун қолган иккита ўйинда ғалаба қозониши талаб этилади.\n"Ал Садд" - "Ал Аҳли" (6 май)\n"Пахтакор" - "Персеполис" (6 май)\n"Персеполис" - "Ал Садд" (20 май)\n"Ал Аҳли" - "Пахтакор" (20 май)\n"Ал Садд"га 3 очко, "Ал Аҳли" ва "Пахтакор"га эса камида 4 очкодан керак. "Персеполис" 6 очкога муҳтожлик сезмоқда. "Пахтакор" 4 очко олса гуруҳдан чиқишни уддалаши мумкин. Бунинг учун келаси турда "Ал Садд" "Ал Аҳли"ни ютиши, "Пахтакор" эса "Персеполис" қаршилигини енгиши талаб этилади. Шунда келаси турдаги Саудиядаги дуранг "Пахтакор" учун етарлига айланади. "Пахтакор"га 4 очко ҳам етмай қолиши мумкин, қачонки жамоа ўз уйида "Персеполис"ни ютса ва "Ал Аҳли" Қатардан 3 очко олса, унда охирги турдаги "Ал Аҳли" билан дуранг жамоага камлик қилиши мумкин. Бу вазиятда "Пахтакор" "Персеполис" учун кераксизга айланадиган баҳсда эронликлар "Ал Садд"ни ютишидан манфаатдорга айланади. Тўғри, "шерлар"ни 3 очко ҳам гуруҳдан олиб чиқиши мумкин. Фақатгина унинг учун бошқа ўйин натижаларига ҳам қараб қолинади ва бу жуда қийин сценарий. Яъни, унда "Ал Садд" қолган иккала баҳсда ғалаба қозониши ва "Пахтакор" Саудияда "Ал Аҳли"ни ютишига тўғри келади. Демак, энг яхшиси "Пахтакор" қолган иккала ўйинда ғалаба қозониб, ҳеч қандай саволларга ўрин қолдирмаслик керак.\n(Суратларни "Ал Садд" матбуот хизмати муаллифлик ҳуқуқи билан сайтимизга тақдим этди).\n23 апр 18:30:39\nЛегионер легионер дейсиз. Пахтакор салкам Ўзбекистон мтж сику! Шарманда\n23 апр 18:40:47\nХуршид Алкаров Челси\nКунимиз яна у буни ютса биз ютсак у ничья уйнаса буниси камрок гол урса униси копрок гол урсага колди. ((\n23 апр 18:25:39\n23 апр 21:00:55\nШаҳбоз Беғамов яхши журналист эди бир пайтлар. Охирги пайтларда бир жамоани заказной мақолалар билан сохта обрўй олиб бериб кўтармоқчи бўладимией. Борган сари бачканалашиб кетвотти бу Беғамов. Илгари Насаф зўр дерди, энди Насаф моддий тарафдан қийналиб қолгач ҳозир тамоман ўзига бегона бошқа жамоа манфаатини кўзлаб қалам тебратмоқда. Сан ёзмасанг ҳам кўриб билиб турибмизку! Тўғри саниям тўғри тушинамиз, тирикчилик бола-чақа дегандай. Лекин битта ишингга беш кетмадим, Насафни яқинда Тошкентда нима қилиб юборишганини кўрдинг лекин даминг ичингда. Бугун эса ўша Насафни белини буккан жамоани кўкка кўтаришга уринмоқда. Ўтган ҳафтаям шу жамоага пахта қўйиб заказной мақола чиқаргандинг. Уялсанг бўларди озгина Қашқадарёлик қондошларинг олдида. Пул учун одам ўзини нархини бунчалик паст бахоламаслиги керак! Журналист дегани адолатли бўлиши керак Хайрулла акага ўхшаб. Гарчи Тошкентлик бўлсада тарафкашлик қилмасдан тўғрисини оқни оқ, қорани қора деб ёзяпти. Уят сенга Шахбоз. Диёр ҳам студияда бекорга сани жеркиб ташламаган экан. Билишган экан улар сани кимлигингни! Бировни қўлига қараб тургандан кўра ер чопиб ўз пешана теринг билан ҳалол ишлаб топганингга нима етсин! Уят сенга Шахбоз!\nmen aytdimu bu jurnalist emas bu laganbardon hamillion suf bunaqa jurnalistga\n23 апр 18:50:10\nМатематика бошланибдида яна бля. Кувватов нега яна термулиб колди хавини тепган тупига? ахир утган сафаргидан хулоса килса булардику варатани уртарогига туриб хотиржам кайтарса буларди тупни. Чаток булдида ютказгани Пахтакорни. Кеча чиройли тартибли уйнаб туриб охирида болаларча килинган хатони деб маглуб булиш жуда алам килар экан. Пахтакор Суперлигада канака уйнайди, бу иккинчи даражали нарса мухими шу команда Юртиммиз шанини химоя килиш учун халкаро аренага чикишмокда. бу ерда ягона яни Пахтакор деган фактор ёколиб УЗБЕКИСТАН деган фактор пайдо булади уз узидан мухлислик киласиз. Пахтакорни ёмонлитганлар озгина уйлаб ёзинглар ахир шу командада уйнитган уйинчилар качондир бизнинг суюкли уйинчилариммиз булган ку? Манга гапиришинглар мумкин пахта куябсан деб . йук ундай эмас Реал куз билан каралса хаммаси куринади. Качон кургандинглар Пахтакор утган йилги ва бу йилгидек тоза уйнаганини (Пахтакор хафа булманглар хакикат ку!) Арваладзе келди чиройли ва халол уйин кила бошлади, тугри бахсли холатлархам куп учраб турибди лекин уша бахси холат Реалдахам Барсадахам хаттоки Бавариядахам борку (Тартиб интизом буйича Бундеслига энг биринчи уринда туради) Нимага энди Пахтакорда йук булиши керак ёки севимли командам Навбахордахам, Насафдачи? Куон1912дачи? Хамма хама командаларда бор бу нарса. Шунинг учун хадеб ёмонлайвермаслик керак ку. мана АГМК ОЧЛ саралашдан уйнади шунинг учун канчадан канча пуллар сарф харажатлар кетти. нима булди Олмаликда ютди Четга чикиб дам олиб келди булди. Стабиллик йук. Окалар Укалар етар хаммаси БАС килсак булармиди. Бировга гапиришдан олдин олдин узиммизга ёки командаммизга карайликчи. Хуллас Бу ерда бундай тортишиш тугри келмайди Хамма узини командасини уйласин ТАМОМ!!! Вактинларни олган булсам УЗР!!!!\n23 апр 19:47:29\nShunchalik xarakat qilayotgan paxtakor va fudbolchilarga aloxida tashakur chiroyli fudbolni xamisha muxlislari kop buladi aveladzega adelna raxmad 2yil ichida shunaqa shidad ishtiyoqli qilib bolani tarbiyaladi ozgina sovuqonlikni xisobga olmasak alsad juda qiynaldi xavi gabisi bolmagan paxtakor juda kuchli kamandaga aylangan. Fudbol xamisha xam galaba va maglubiyatga taqoslanmaydi shunchaki paxtakorda aniq maqsad bor.\nShu orinda paxtakor kamandasiga fudbolchilariga sherzod azamovga bizlar selar bilan faxrlanamiz buni butun osiyo butun dunyoga jar solamiz biz OZBEKmiz bir birimizni kechiraolamiz sherzod atayin qilmadi shunchalik turib berganiga raxmad\n23 апр 19:42:29\nJamoa yutqazdi degani bu fojiya emas keyingi turda yanayam kuch biladi degani. Likin bazi ongi paslarning oĝzidan boda kirib woda chiqayotgani bizning ôzbekchilikka fojiya aslida. Sen aval òzinga etibor ber, kimsan CA ga kirib bekorchilikdan bolmagur fikrlar egasisan holos,\n23 апр 18:20:42\nЯна математика, бошқаларни ўйин натижасини кутиш бошланди\n24 апр 00:29:10\nСАРДОРБЕК БУ ФУТБОЛИМИЗ МУХЛИСЛАРИ ИЧИГА КИРВОГАН ХОИН ГАЗАНДА СОТКИНЛАР ФАКАТ АЛЛОХ УЗИ ХИДОЯТ БЕРСИН\nУмид қиламиз, ўзига осон.Омон бўлинг."Хомелеон"ни тузалиши ммнимча иложсиз, тузалмийди, чунки уни мақсади фақат Пахтакорри таъқиб қилиш.\n23 апр 22:59:42\nМақолада бош фикр, "Пахтакор" ўйини сифатларининг юқорилиги, яхши очилган. Кўпчилик, ҳолис муҳлислар ҳам буни таъкидлашмоқда, мен хам кеча бу ҳақда, комментимда айтганман. Иккинчи гол "фожиаси" ҳам муҳлислар томонидан ҳар томонлама айтилди. Бундай ҳатарли ҳолатларда марказий химоячи оддийгина - тўпни узоқроққа тепиб юбориши керак эди-ку. Барча машҳурлар ҳам шундай қиладилар: Масалан, Луиз, Рамос, Пике. Энди Хавининг голи: Жарима майдони атрофида Хавини йқитилиши ва Хави зарбаси: Бу уларда "домашний загатовка" эканлигини олдинги ўйиндан билвогандикку, нега яна шу хатони такрорлаб, уларга шароит яратиб бердик. Ўйинчимиз Хавини салгина чалиштириб юборди. Хави йиқилмаса ҳам бўлар эди. Лекин у, шуни пойлаб турганди-да, гуп этиб йиқилди, жарима ва гол. Шу фол ҳуддий Тошкетдагининг эгизаги эди. Ўшанда ҳам кеча ҳам "девор" нобоб қўйилди. Энди Дарвозабонимиз ҳам ўша бурчакка хушёр бўлиши керак эди. Лекин, бўлмади...? Ана, иккинчи бўлимдаги жаримада дарвозабонимиз ўша бурчакка ҳушёр бўлди ва Хавини зарбасини олди. Баракалла, қойил. Ўтган ўйинларни, рақиб футболчиларининг ҳаракатларини ёддан чиқормаслик керак, азизлар. "Пахтакор"имизнинг ўйини зўр бўлди. Шу учун буюк футболчи иккала ўйинда ҳам ўйнади: биринчисида 85 дақиқагача, иккинчисида эса тўлиқ - ўйин оҳиригача. "Пахтакор"нинг истиқболи порлоқ, у ҳудо ҳоҳласа узоққа боради.\n23 апр 19:00:04\nPaxtakorga keyingi o'yinda omad tilayman Vatanimiz nomidan o'ynayapti kechagi o'yinga keladigan bo'lsak Paxtakor yomon o'yin ko'rsatmadi bitta hato qimmatga tushdi biz muxlislar bir bo'lib jamoamizni qo'llab quvvatlashimiz kerak men masalan Buxorodan Paxtakor qancha uzoqqa borsa jamoalarimizga shuncha yaxshi shu qatorda Lokomotivga ham omad tillayman bir birmizni yerga urmasdan muxlislik qilishni o'rganaylik.MEN O'ZBEKISTONI SEVAMAN\n23 апр 18:42:09\nNasaf bechora 10 ochko bilan shu guruxda qolib ketudi terma jamoamiz ( Paxtakor) esa 4 ochko essiz pullar))))\n23 апр 18:28:29\n23 апр 18:26:16\n23 апр 18:14:25\nПахтакор худо хокласа албатта плей офф га чикади.Персеполисни камида 3:0 ютиши керак иншаоллох


Асад Асил. Зафар учун шаймисиз, ёшлар?! (2012) | www.ziyouz.uz\nБош саҳифа МатбуотҲозирги давр матбуотиАсад Асил. Зафар учун шаймисиз, ёшлар?! (2012)\nЧоп этилган 20.10.2012 МуаллифZiyouz.uz\n“Оҳ, сенинг ёшлигинг менда бўлсайди!” деган қўшиқни ҳар сафар тинглаганимда бошимдан кечирган қаро кунлару, азоб-уқубатлар ёдимда жонланаверади. Биз – қирқ биринчи йилда туғилганлар не-не оғир кунларни кўрмадик! Эсимизни таниб улгурмай онамиздан айрилганмиз! Яна қай бирини айтай, оёғини танк мажақлаб кетган ногирон отамиз билан олти фарзанд чорасиз қолганимизними, турмуш ташвишларида ҳар куни минг бор ўлиб-минг бор тирилган ҳаётимизними!.. Уларни барини гапиришга ҳатто тилим ожизлик қилади. Яхшиямки, Қодир Оллоҳ яратган она-табиатнинг бағри бутун экан, бир амаллаб яшаб қолдик, табиий неъматлардан таъминланиб ўсдик-улғайдик. Чиндан ҳам атроф-муҳитдан ўзга таянчимиз йўқ эди. Айнан шунинг учун ҳозирги бахтиёр авлодларимизга жуда-жуда ҳавасим келади! Ҳа, бизнинг Мустақил Ватанда ўғил-қизларимиз ҳар қанча фахрланса арзигулик ажойиб шароитларда яшамоқдалар. “Фарзандларимиз бизлардан ҳамма томонлама баланд бўлишлари шарт!” дея ҳитоб айлаган Юртбошимиз раҳнамолигида нафақат шаҳар, қўрғон ва қишлоқларда, балки энг чекка овуллар, кичик-кичик аҳоли пунктларида ҳам замонавий таълим-тарбия масканлари, кўркам ва тўкис тиббиёт мажмуалари, спорт иншоотлари ва бошқа заруратлар барпо этиб бериляпти. Улар барча керакли техник жиҳозлар билан ҳам тўлиқ таъминланган. Хуллас, яйраб-яшнаб билим олиш, меҳнат қилиш ва яшаш учун зарур ҳамма шароитлар муҳайё. Демак, энди бор куч ҳамда имкониятларимизни ишга солиб, она-Ватан равнақи ва халқимиз фаровонлиги йўлида барчамиз, айниқса баркамол авлод ўзининг муносиб ҳиссаларини қўшмоқлари ҳам қарз, ҳам фарз. Халқ ибораси билан айтганда, оқ ювиб- оқ тараётган, башанг кийинтириб, едириб-ичираётган юртимиз нон-тузини оқлашимиз шарт! Хўш, бу борадаги аҳвол қандай?..\nДаставвал оилаларда тўғри ва яхши тарбия олиб, таълим масканларида ҳар тарафлама чуқур билимларни ўзлаштираётган фарзандларимиз ушбу масъулиятни тўла-тўкис ҳис этиб, Ватаннинг ҳақиқий фидойилари эканликларини амалда исбот этмоқдалар. Айнан шундай йигит-қизларимиз ҳур Ўзбекистоннинг довруғини бутун олам узра тобора кенгроқ қулоч ёйдирмоқда. Эндиликда баркамол ёшларимиз дадил-дангал кириб бормаган бирон-бир соҳа қолмади ҳисоб. Бу азаматлар дунёвий техника ва технологияларни, билимлару ҳунарларни, жаҳон тилларию урф-одатларини шу қадар шиддат билан ўзлаштираётганларини кўргач қойил қолмай бўладими! Бундай ўринбосарлар билан ҳар қанча фахрлансак арзийди. Шундайлар омон бўлса жонажон Ватанимиз тобора гуллаб-яшнайверади, кексалар рўшнолик оғушида тинч-хотиржам ҳаёт кечириш бахтига муяссар бўладилар…\nЭзгу хотиралар, яхши ишлар ҳақида гапириш нақадар кўнгилли! Ҳаммамиз ҳам ёмонлик тўғрисида эшитмасам, ёмоннинг юзини кўрмасам, деймиз. Аммо, начора, далилу исботлар ўжар. Касални яширсанг, иситмаси ошкор айлар, дейдилар. Фарзандларимиз, уларнинг ҳаётдаги ўрни, келгусидаги орзу-режалари хусусида фикр юритар эканмиз, авлодларимизга керакли барча заруратлар мукаммал бўлишини истаймиз. Турмушимиздаги ҳар қандай кемтикларни, улар бартараф этиб бўлмас даражага ўтиб кетмасдан бурун изга солишимиз зарурлигини ҳам унутмаслигимиз лозим. Шу ўринда ҳақли бир савол туғилади: ҳозир атроф-муҳит мувозанати қай аҳволда ва ёшларимизнинг унга муносабати қандай?\nБиз истаймизми-йўқми, ҳаёт ўз ҳукмини ўтказаверади: ёшлар улғаяди, ота-оналар кексайиб, авлодларга ўз ўринларини бўшатиб беради. Қани эди, фарзандларимиз ҳар тарафлама гўзал табиатни, ҳақиқий маънода жаннатмакон оламни биздан мерос қилиб олсалар! Табиат муҳофазаси масаласига доир турли-туман йиғинлар, давра суҳбатлари, учрашувлар кўнгилларга анча таскин бергандек бўлади. Тоғу тошлар, қиру сойлар, дарёю кўлларни кузатар эканмиз, қоғозларда ёзилганлар ҳаёт ҳақиқатига унчалик тўғри келмаслигини кўриб ҳайрон қоласан киши. “Ўз-ўзимизни алдашнинг кимга кераги бор?!” деб юборамиз беихтиёр. Энг ёмони: хаспўшлаш, аҳволни бўяб-бежаб кўрсатиш қалби беғубор, нияти пок келажак эгаларини тўғри йўлдан чалғитиб юбормасмикин?! Охир-оқибатда олди олиниши мумкин бўлган табиий инқирозлар сурункали иллатга айланиб кўп ноёб табиий неъматларни бой бериб қўймасмикинмиз?! Очиқчасига айтганда, кўриб-билиб туриб келажак авлодни она-табиатнинг бебаҳо неъматларидан маҳрум айлашимиз ҳеч гап эмас. Бундай қалтис вазиятда айрим табиат “ҳимоячилари”: “Қани, аниқ далил кўрсатинг!” дея оёқ тираб оладилар. Ҳаётий далиллар эса табиат бағрида тўлиб-тошиб ётибди. Уни кўриш учун энг қийин жойларга оғринмай, эринмасдан бориш, яқиндан кўриб-кузатиш керак. Бир мисол, Зомин тоғларини икки кун айланиб юриб, биронта ёввойи жонзотларни учрата олмадик. Нурота тоғларида икки мингдан зиёд алқор бор, дея ҳужжатларда қайд этилган-у, кун бўйи йўл боссангиз ҳам улардан биронтаси кўзга ташланмайди. Қадимда ёввойи жонворларга энг бой ҳудуд саналган Чотқол тоғлари эса айни пайтда ғариб ва танг ҳолатга тушиб қолган. Айдаркўлдаги хароб аҳволни-ку, таърифлашга тил ожиз…\nБу каби ачинарли воқеаларни мен – ёши етмишдан ошган табиат жонкуяри азбаройи ачинганимдан очиқ-ойдин айтяпман. Токи, фарзандларимиз табиат муҳофазаси оламида аҳвол тобора мураккаблашиб бораётганини билсинлар. Билсинлар-да, ташаббусни ўз қўлларига олиб, ўз ризқ-насибаларини ўзлари ҳимоя қилсинлар!.. Она-табиатимиз муҳофазаси хусусида кўп йиллардан бери аниқ далилу исботлар асосида матбуотларда турли-туман чиқишлар қилганман. Уларни ҳатто китоб ҳолида нашр эттирдим. Ажабланарлиси шундаки, табиатга алоқадор ташкилотлару, турли ҳаракатлар томонидан бирон-бир акс-садо бўлгани йўқ. Ҳарқалай, биз – ёши улуғлар вақтни бой бериб ўтирмай, баркамол авлодларимизни олға даъват этишимиз, керак бўлса бирга юриб-бирга туриб улуғвор вазифаларни бажаришимиз лозим…\nЎрни келганда ўринбосарларимизга ҳам нордонгина ҳақиқатни айтиш керакка ўхшайди. Кўриб, гувоҳи бўлиб турибмиз: баркамол ёшларимиз фаолиятида жанговар ҳаракатлар, дадил олға интилишлар тез-тез учраяпти. Аммо баъзи муҳим ташаббуслар негадир охирига етказилмайди. Мана бир мисол: “Ёшлик” кўрсатуви ўтган йили бутун Ватанимиз бўйлаб чиқиндилар соҳасидаги тартибсизликларни нишонга олган эдилар. Ундан барча баравар хурсанд бўлиб, ёшларни олқишлашарди. Нима бўлдию, бу шиддат кўп ўтмай ўчди-қолди. Ёки чиқинди оламидаги тартибсизликлар батамом тугатилдими? Қаёқда дейсиз, ҳаракат тўхтаганини кўрган тартиббузарлар авваллардагидан ҳам баттарроқ “жавлон уришга” киришдилар. Бошланган яхши иш ижроси чала қолдирилса, оқибати жуда ёмон кечади. Наҳотки кимлардир покизаликка қарши турган бўлсалар?! Ахир сизлар суянадиган Мустақил Давлатимиз, жонкуяр ва меҳрибон Президентимиз бор-ку! Қолаверса, табиий бойликларни асраб-авайлаш, бутун мамлакатимиз бўйлаб покизаликни таъминлаш энг муҳим вазифалардан эмасми? Бу, биринчи навбатда, ўзларингизга керак-ку! Демак, ҳеч қачон ярим йўлдан қайтмаслик, улуғвор ишлар, юксак зафарлар учун доимо шай турмоқ фарзандларимизнинг асосий вазифаси бўлмоғи лозим. Биз каби ёши улуғлар эса уларнинг ёнида мудом мададкор бўлишимизни ҳозирги шиддатли даврнинг ўзи тақазо этмоқда.\n← Аввалги Аввалги Асад Асил. Оналарни олам улуғлар (2012)\nКейинги → Кейинги: Ўктам Мирзаёр. Амакимнинг касали (ҳажвия)


Хатирчилик оналар йиғиси, оталар надомати: Тилла фарзандлардан айираётган «олтин васвасаси»\nНавоий вилояти Хатирчи туманининг Оқтепа маҳалласида 2021 йилнинг 12 июнь куни фожиа рўй берди: қишлоқнинг тўрт хонадонида жаноза ўқилди. Ташландиқ кондан олтин қазиб олаётган икки нафар ҳамда уларни қутқариш учун ортдан кирган яна икки бўз йигит чиқинди газдан бўғилиб, вафот этди.\nХатирчи туманидаги Олтинсой қишлоғи тоғлар орасида жойлашган, бир неча маҳалладан иборат. Ҳудуд аҳолиси асосан чорвачилик ва узумчилик билан шуғулланади. Чамаси 15 йиллар олдин қишлоқ эркаклари ҳамда ёш йигитлар ёппасига атрофдаги тоғлардан қўлбола усулда олтин қазиб олишга киришиб кетишган. Олтин васвасаси ҳамон давом этмоқда. Энг даҳшати шундаки, бу ўтган муддатда кўплаб инсонлар турли сабаблар билан тоғда вафот этишган. Кимнидир тош босиб қолган, бошқаси қоядан қулаб тушган ва ҳоказо.\n2021 йилнинг 12 июнь куни бўлган воқеа эса барча олтинсойликларнинг қалбини ларзага келтирди.\nҚишлоқ аҳлининг маълум қилишича, ўша куни тунда (тиллачиларнинг аксарияти тун пайтида ишлар экан —таҳр.) бир гуруҳ йигитлар олтин қазиб олиш учун тоғ тепасидаги ташландиқ конга боришган. Таркибида олтин бўлган тошни ажратиб олишда электр токида ишлайдиган ускуналар зарур. Шу сабабли икки йигит кон ичида бензин билан ишловчи движокдан фойдаланишган. Афсуски, ёнилғи ёқилиши натижасида движокдан ажралиб чиққан газдан нафас олган йигитлар вафот этишган. Уларни қутқариш учун конга кирган яна икки йигит ҳам воқеа жойида ҳалок бўлган.\nҚишлоқ оқсоқоллари атрофдаги тоғларда 9та ташландиқ кон борлигини ва уларнинг барчаси давлат томонидан фойдаланишда бўлмаса ҳам оғзи очиқ ҳолда қолдирилганидан норози бўлмоқда. Уларнинг таъкидлашича, тегишли масъуллар бу масалага эътиборсизлик билан қараяпти.\nЖумладан, 83 ёшли Намоз Йўлдошев шундай дейди:\n— Қишлоғимиз аҳолиси кўп йиллардан буён ишсиз. Ҳудудда яшовчи ёшларнинг 50-60 фоизи доимий иш ўрнига эга эмас, хотин-қизлар тўғрисида-ку, гапирмаса ҳам бўлади. Лекин одамлар кун кўриши керак, яшаши керак, бола-чақаси бор. Шунинг учун тоғга чиқиб, конга боришга мажбур бўлишади. У ерга бориб кўрсангиз — дўзах дейсиз, тоғнинг таги илма-тешик бўлиб кетган. Афсуски, бу фаолият кўплаб нохушликларга сабаб бўлмоқда. Мана, яқинда ҳалок бўлган йигитларнинг ҳам иккиси ҳали уйланмаганди, иккисининг эса учтадан фарзанди бор.\nБундан бошқа жуда кўп воқеалар ҳам бўлган. Ҳозирча ҳаммамиз, биз оқсоқоллар ҳам, раҳбар ҳам кузатувчимиз. Қачонки, бошимиз тошга тегиб ёрилса, сўнг ўйлаймиз. Биргина тақиқ қўйиш, рейд қилиш билан тартиб ўрнатиб бўлмайди. Эртаси куни яна бошлашади. Шунинг учун, бу иш қонуний тарзда, хавфсизлик қоидаларига риоя этилган ҳолда қилиниши лозим. Давлатга ҳам фойдаси тегсин, ўзлари ҳам рўзғор тебратишсин.\nҚишлоқ оқсоқолларидан яна бири, нафақадаги ўқитувчи Саидмурод Хушназаров эса олтин қазиб олиб пул топиш иштиёқи қишлоқ ёшларининг туриш-турмушига ҳам таъсир қилаётганини айтиб ўтди.\nМаълум бўлишича, вафот этган йигитлардан бири, 1993 йилда туғилган Мирзоҳид Болиев Самарқанд архитектура ва қурилиш институтининг 3-босқич талабаси бўлган.\n«Болам ўз билими билан талаба бўлганди. Чет тилини ўрганаётганди. Ўша тунда биз ухлагач, дўстлари билан чиқиб кетибди. Шерикларини қутқараман, деб боламнинг ўзи ҳам ҳалок бўлди. Орзу-ҳаваслари кўп эди. Ўқишга кетиши керак эди, нарсаларини тайёрлаб қўйганди. Бу ёқда боламнинг жони узилиб ётибди, у ёқдан домлалари келсин дея телефон қилишарди. Ҳеч кимнинг боласи бундай бўлмасин, ҳеч бир она мендай зор йиғлаб қолмасин», — дейди Мирзоҳиднинг онаси.\nОналарнинг фарзанд доғидаги йиғиси, оталарнинг афсус-надомати қанчалар юракларни эзмасин, бу йигитлар қайтиб келмайди. Аммо шу каби фожиалар такрорланмаслиги учун тегишли мутасаддилар тобора жиддий тус олиб бораётган бу масалага эътибор қаратишлари, ҳудуддаги 9та ташландиқ конни назоратга олишлари ёки унинг кириш қисмини бутунлай ёпиб ташлашлари, шунинг баробарида, қишлоқ аҳолиси бандлигини таъминлаш борасида қуруқ ваъдалар эмас, амалий ҳаракатларни бошлашлари зарур. Йўқса, олтинсойликлар ҳақиқий «олтин»лари — ўз ўғлонларини йўқотишда давом этади.


Одил Аҳмедов Ливан ва Жанубий Кореяга...\n12.11.2018 11:12 0 158\nКеча футболчилар ва мураббийлар штаби Тошкент вақти билан соат 21:20да Тошкент—Сеул—Брисбен йўналиши бўйлаб Австралияга йўл олишди.\nЭктор Купер шу ҳафтанинг бошларида миллий терма жамоанинг Австралияга йўл оладиган таркибини эълон қилганди.\nАммо таркибга киритилган уч нафар футболчи жароҳати туфайли Брисбендаги йиғинда ва Ливан ҳамда Жанубий Кореяга қарши ўртоқлик ўйинларида қатнаша олмаслиги маълум бўлди. Булар — терма жамоамиз сардори, яқинда «Шанхай СИПГ» таркибида Хитой чемпионига айланган Одил Аҳмедов ҳамда «Пахтакор» футболчилари Фаррух Сайфиев ва Жасур Яхшибоев.\nДемак, Австралияга қуйидаги футболчилар йўл олишди:\nОдил Аҳмедов ўзбекистон МТЖ Эктор Купер


Тошкент вилоятида ҳайдовчига пичоқ билан таҳдид қилган 9-синф ўқувчиси ... - UzNews.uz\n4 февраль, 10:23 607 0\nУ ҳайдовчидан манзилига элтиб қўйишни сўраб, ярим йўлда ҳайдовчига пичоқ тираган ва унинг телефонини олиб қўйган.\nИИВ ҳузуридаги Тергов департаменти Тошкент вилоятида ҳайдовчига пичоқ билан таҳдид қилган 9-синф ўқувчиси қўлга олинганини, уни қўлга олишда маҳаллий фуқаролар ёрдам берганини маълум қилди.\nХабарда айтилишича, жорий йилнинг 1 февраль куни соат 15:00 ларда вояга етмаган 17 ёшли 9-синф ўқувчиси Эрлан З. Тошкент шаҳри Бектемир тумани ҳудудида жойлашган “Водий” шоҳ бекати олдида Cobalt русумли автомашина ҳайдовчиси 29 ёшли Абдунаби Х. билан уни ва оила аъзоларини Андижон вилояти Асака туманига олиб боришига келишиб, оила аъзоларини Оҳангарон тумани ҳудудидан йўл-йўлакай олиб кетишларини айтган.\nСўнг ярим йўлда Эрлан З. ёнида бўлган ошхона пичоғини Абдунаби Х.нинг бўйин қисмига тираб, ёнида бўлган бор пуллари ва буюмларини беришини талаб қилиб, ҳайдовчи Абдунаби Х.га тегишли бўлган нархи 1,5 млн сўмлик Huawei уяли телефон аппаратини, автомашинасини бошқарув пультини босқинчилик йўли билан қўлга киритган.\nШундан сўнг Эрлан З. ҳайдовчи Абдунаби Х.га автомашинасини Нурафшон шаҳри йўналиши бўйлаб бошқаришини талаб қилган, ҳайдовчи Абдунаби Х. автомашинасини Оҳангарон тумани Ойбулоқ МФЙ Ўзар қишлоғидан чиқишдаги автобус бекати рўпарасида тўхтатиб, бекатда турган нотаниш шахслардан ёрдам сўраган ва автобус бекатида ўтирган нотаниш фуқаролар Эрлан З.ни ушлаб ИИБ ходимларига топширишган.\nМазкур ҳолат бўйича Охангарон тумани ИИБ ҳузуридаги Тергов бўлими томонидан Эрлан З.га нисбатан Жиноят кодексининг 164-моддаси 2-қисми “а” банди (босқинчилик) билан жиноят иши қўзғатилиб, гумон қилинувчи тариқасида жалб қилиниб процессуал тартибда ушланган.


ФҚБ Трампнинг Россия ҳукумати билан алоқаси йўқлигини маълум қилди\n11:49 / 01.11.2016\nФедерал қидирув бюроси (ФҚБ) бугунга қадар АҚШ президентлигига Республикачилар партияси номзоди Дональд Трампнинг Россия ҳукумати билан алоқасига доир ҳеч қандай далил топмади. Бу ҳақида The New York Times хабар берди.\nФҚБ бутун ёз давомида Трамп ҳамда маслаҳатчиларининг россиялик ишбилармонларга алоқасини топиш мақсадида бир неча йўналишларда иш олиб борди. Манбада таъкидланишича, бюро бугунга қадар мазкур иш юзасидан ҳеч қандай маълумот топа олмаган. Бундан ташқари, ФҚБ вакиллари Демократик партия серверларига уюштирилган ҳужумлар республикачининг етакчилигига эмас, президент сайловлари жараёнининг ўзига ҳалақит беришга йўналтирилганлигини ишонч билан таъкидлашмоқда.\nШунга қарамай, ФҚБ Ҳиллари Клинтоннинг электрон почтаси билан боғлиқ муаммолар қаторида мазкур ишни кузатишда ҳам давом этади.\nБундан аввал Клинтон Трампни "Кремль билан алоқасини тан олиш"га чақирганлиги ҳақида хабар берилганди.\nРоссия Трамп ФҚБ алоқалар


Жиноий итоаткорлик ёки “Каримов кетса баттари келади” деганларга… « Ўзбекистон Халқ Ҳаракати\nЖиноий итоаткорлик ёки “Каримов кетса баттари келади” деганларга…\n11 April 2012 - 10:38\nБашоратга майл-иштиёқ қонимизга сут билан кириб сингиган. Миллион аттанг-афсуски аксарият халқимиз “янги ҳукмдор келса қандай бўлади?” деган саволга “бундан баттар бўлади!” дея ноумид башорат қилишади. Бунга асосий сабаб деб “Каримов бўғзигача тўйган, қизи ҳам кекирдагига қадар тўйиб, “қаеримдан ёрилай” деб турибди. Бу оилага ёт киши тахтга ўтирса, “оч баччағардан қоч баччағар” замон бўлади. Оч ебтўймас бўккунича, халқ баттар аддои тамом бўлади” дейишади.\nБунақа умид-ишончсиз башорот нега руҳиятимизга обдан ўтириб қолгани ҳақида фикр юритишдан аввал, баъзи мулоҳазалар билан мавзуга ойдинлик киритсак.\nНега миллат, унинг ер ости-ю устки бойликлари, ўттиз миллионлик халқ, ғаддор мустабид энаси маҳрига берилган сепга айланди. Нега ҳаммамиз ёппасига бандасига қулликни тан олиб рози бўлдик?\nНега “ноумид шайтон”га шогирд тушиб қўйдик?\nҚачон “ўзбек эркаги” номида юрганлар лозим юбкаларни ечиб, шим кийиб белбоғ тақади? Токайгача эркаклик нафсониятидан, оддий инсоний ғурурдан хорлик-хўрлик келтирган тинчликни устун қўямиз?” Токайгача бизни эзишларига қўйиб берамиз…Токайгача чидаймиз…Токайгача…Токайгача…\n“Каримов кетса баттари келади” деган башорат шунинг учун ҳам нотўғри-ки, аввало, ноумид бўлиш, башорат қилиш ва зулмкорга итоат этишнинг ўзи гуноҳ. Масжидларда Оллоҳдан “ҳузурингга ёруғ юз билан борайлик” деб дуо қиламиз. Бекорларни айтибсиз… Такрорлайман бекоргиналарни айтибсиз… Тепангизда молимардумхўр ғаддор зулм қамчисида аёвсиз қавмингизни тинмай қон оқизгунча дарралаб турса-ю, сиз “ўзим оилам тинч, менга яна нима керак” деган номозхонлар хомтама бўлишмасин. Башорат қилиб эмас Оллоҳ берган зеҳним билан аниқ айтаманки, Унинг ҳузурида шу алфозда юзингиз шувут бўлади. Нега-ки золим қанчадан-қанча бегунохларни қон-қақшатаётганини кўра била туриб, бу ҳам етмагандек динимиз душманини дуо қиласиз. Қайси юз билан қиёмат куни Оллоҳга “ҳузурингга ҳаммасини қойил қиб келдим” деб бормоқчисиз? Шу алфозда ўлиб бўладими? Йўқ… Дунёдан бунақада ўлиб бўлмайди…\nДадамиз раҳматли бир куни наҳорги ошга дарвозадан кириб бораётган, юзлаб одам бир-бирларига мулозамат қилаётганига боқиб “Буларнинг сермулозаматлигини кўр. Ошга мунча уюшиб аҳил келишмаса. Бошимизга тушмасин-у, лекин уруш бошланиб, юртга кулфат ёғилса борми, шулардан қанчаси тирқираб қочмасийкин?”\nНомозхон биродарлардан бир нарсани сўраб билишни жуда истардим. Оилангизда, зиёфатларда, улфатчилигу турли маросимларда тансиқ таомлар, хил-хил ноз-неъматни “бисмиллах” деб тановул қила бошлаганингизда, дини эрки учун курашган ўнминглаб мўмин-мусулмон зиндонларда нима еб кун кўраётган экан деб ҳеч хаёлга келтирганмисиз? Айтишга осон, ҳа, ҳа ўн минглаб бегунохлар не кўйга тушган. Қўй ёғида дамланган паловларни чойхонада паққос тушираётган улфатлар-чи, қишда совуқ зах. Ёзда иссиқ ҳавосиз дим камераларда оч-ялонғоч, эти устухонига ёпишиб қуруқ суяги қолган, сил касалидан қон тупуриб ётган биродарларингиз, жигарларингизни кўз олдингизга келтирганмисиз? Ҳа келтиргансиз… Ошга бўкиб тўйгач, ҳингир-ҳингир гаплар айтишиб, эзмаланишга бошқа мавзу қолмагач, икки-уч кекириб “ жияним тўққиз йилдан бери 159 билан ўтирибди… Ахмоқ…” деб тўсатдан хотирлаб қоласиз. Ўшанда юзингизга шундай тус берасиз-ки, гўё жигарингиз зиндонда экани, сизни хотиржам маишатдан хаёлингизни безовта қилгани учун аслида ундан қаттиқ ранжийсиз. Ўзингизни жигарпарвар кўрсатиб “сиқилиб кетдим. Онасини эмсин яна элликта қуй-е…” деб қўясиз. Бунақа улфатга Оллохнинг лаънати ёғилмасмикин? Шошмай туринг, қиёматда битта қўймай ҳаммангизга Ўзи 159 ни қўяди. Тўғри ҳамманинг гўри бошқа. Эчки ҳам қўй ҳам оёғидан осилади. Омонат дунёда қўй бўлиб осилиб туринг-чи, “нариги махаллага ” ўтгач эчки бўб осиласиз. Негалиги аниқ… Чунки сиз каби лоқайд ва қуёнюраклар касрига миллат шу фожеаларга гирифтор бўлди.\nКимдир сиз кабиларга “қачонгача зулмга чидайсиз” деса,дарров уни ношукурликда айблайсиз. Ношукурлик билан зулмга қаршилик орасидаги фарқни шу чоққача фарқлай олмадингиз-ку… “Ким эдик, ким бўлдик?” деб нега ўзингизга савол бермайсиз? Не кўргилик-ки, юраксизликдан бу саволни хатто ўзингизга беришга ҳам ҳаддингиз сиғмайди. Ҳиёл ўктам фикр юритишга-ям ожизсиз. Буларнинг бари миллатга, ватанга, дини-диёнатга бўлган жиноий бепарволик, нафрат қўзғовчи қўрқоқлик эмасми? Золимга итоаткор бўлишнинг ўзи жиноят-ку… Агар адолатпарвар хукумат қудратга келса Жиноят Кодексига албатта “жиноий итоаткорлик”, ”қўрқоқлик” деган айблов моддалар киритиш зарур. Адашмасам бунақа квалификацияли жиноий модда қонунда ёзилмаган бўлса-да, зеро мазкур жиноят ялпи халқ тарафидан содир этилаётган экан, бутун мамлакат худуди кўринмас қамоқхонага айланган. Демак, давлатни ноқонуний эгаллаб турганлар ёнлигидан ҳеч нима сарфламай, сопини ўзингиздан чиқаришган. Яъни содир этилган жиноий қилмиш учун жазо ҳукми ўқиб, ҳукм ижро этилган. Жазони эса Ўзбекистон худуди аталмиш манзил колониясида ўташ белгиланган.\n“Каримов кетса” деган гапга келсак… Аввало бу оқпадар кетсин… Иккинчидан, умид қиламан-ки, зулмдан ўлар ҳолга келган миллатга Оллох яна бошқа зулмкорни йўлатмаса керак. Қочонлардир очликдан Ўзбекистонга тирик қолиш учун минг-минглаб қозоқ ёпирилиб келганди (ўттиз иккинчи йил қахатчилигини назарда тутяпман) “Бефаҳм қозоқ”деб уларни ярим асир ерга урдик. Эндиги аҳволни эса кўз-қулоқларингиз билан кўриб эшитиб турибсиз. Бу ҳақиқатни ёзиш, англаш қанчалик оғир бўлса-да, афсус ўзбекни дунёга пардек тўзиб қул тушгани оддий ҳақиқатга айланди. Ўзга миллатга паст назарда қарамаслик керак экан-а…\nЯнги хукуматга келадиганлар Иншооллох миллатнинг асл фарзадлари бўлган қувғин қилинган, зиндонларда ўлим билан жон олишиб ётган жувонмард инсонлардир. Шундай кишилар эканига шаксиз ишонаман. Яъни уларнинг Оллоҳга, Ватанга, миллатга бўлган мухаббатлари, инсонийлик, адолатпарварликка бўлган муносабатлари бизга қиёсан мутлақо ўзгача. Уларнинг нафси учун кўп нарса керак эмас. Улар миллатни миллатдек, умматни умматдек бўлиши, юртида адолат ҳукм суришини исташади. Барча амаллари Оллох розилигини олиш учун бўлади. Бизга ўхшаб беш кунлик дунёнинг ўткинчи ҳою-ҳовосига алданмайдилар. Тўймас нафсга ҳеч қачон қул бўлмайдилар. Чунки улар юртдан айрилиқда Ватан тупроғи азиз эканини барчамиздан кўра тасаввуримизга сиғмас даража кучли ҳис этадилар. Оллох ато этган адолатга муҳаббат туйғуси ва узоқ вақт Ватандан қувғинлик изтироби уларни янада тоблади. Бундай инсонлар иқтидорга келса, Оллох бизни қай миллатдан кам қилади? Ҳукмдори эса халқи тўқ бўлса тўқ,оч бўлса оч яшайдиган бўлади. Акси бўлиб охироти куйишига зинҳор йўл қўймайди.\nАйтишингиз мумкин, ”иқтисод кетига аллақачон ўтирган бўлса. Миллат бойлиги талон-тарож қилиб бўлинган. Давлат ғазнаси шипшийдон қуриган. Энди нимаям қолди. Мухолифат истаган зот хокимиятга келди ҳам дейлик, хўш у нима каромат кўрсатарди?” деган тайинли савол беришингиз маълум.\nБунга қисқа жавоб шу. Аввало, соддагина қилиб айтсак, ўғрини ўрнига тўғри келади. Халқимизда “подшохинг қарға бўлса, емишинг гўнг бўлади” нақли бор. Агар-ки тахтга қарғами, тулкими ё каламуш эмас арслон келса, ишлар ҳам шунга яраша бўлади. Агар тахтга муносиби келса унинг шахсиятининг ўзи кўп нарсани хал этади. У ўзига яраша халол диёнатли тўғрисўз инсонларни атрофига тўплайди. Ўзини яхши кўрсатиб бировни-бировга ёмонлаб бошни-бошга уриштириб юборадиган, бошқа давлатларга ҳам ўша қилиғини кўрсатиб алдаб чалиб юрадиган маккор хукмдор ўрнига, юрт ичкарисида ҳам ташқарисида ҳам одилона сиёсат юритиб, фуқароларни ҳам қўшни давлат рахбарларини ҳам меҳр ишончини қозона оладиган, давлат бойлигини асраб авайлаб жой-жойига қўйиб, чет эл сармоядорларидан қанча-қанчаси қайтариб олмаслик шартлари билан маблағ ажратади. Қушни мамлакатлар бир-бирини алдаш доғда қолдириш пайида эмас бахамжиҳат ишлай бошлашади. Мухими ғоявий эътиқод маънавий мафкуравий ишлар ровон йўлга қўйилади. Фуқароларнинг қориндош-уруғи, қўни қўшнилар ва барчага бўлган муносабатларида меҳр-оқибат, мурувват бўлишида давлат рахбарининг роли қандай аҳамиятга эга эканини бугун билиб турибмиз. Ҳазина ўғрилари ўмарган миллиардлаб пул ва қимматбаҳо мулклар юртга қайтарилади. Панжаралар тўсиқлар олиб ташланади. Тўсилган йўллар,чегаралар очилади. Тутқинлар озод этилади. Аламзадалик торфеъллик ўрнини бағрикенглик эгаллайди…\nВатандошлар!!! Келинг… Зулмга қарши ялпи туришни ўйлаб кўрайлик. Бир марта уринайлик. Наҳотки ҳур, одил юрт эгалари бўлишни истамасангиз?\nУмр ўтиб кетяпти. Ортимиздан келажак авлод етишиб етиб келмоқда. Ахир “фарзандларим нима кўрди?” деб ўзингизга аёвсиз савол бера оласиз-ку.


Бухорода яна бир автобус ағдарилди. Бу...\nБухоро вилоят ИИБ хабар беришича, 19 август куни Бухорода яна автобус ағдарилиб кетиши ҳодисаси содир бўлган. Қурбонлар йўқ.\nМаълумотга кўра, Жондор туманидан ўтувчи А-380 автомобиль йўлининг 368-километрида ҳаракатланиб бораётган, Тожикистон Республикаси фуқароси Алижон Афғоновга тегишли бўлган «Мерс-Спиринтер» русумли микроавтобус ағдарилиб, йўл транспорт ҳодисаси рўй берган.\nҲодисага микроавтобуснинг орқа ўнг шинаси ёрилиб кетиши сабаб қилиб кўрсатилмоқда. Автобус салонида 2 ҳайдовчи ҳамда 16 нафар йўловчи бўлган. Улар Тожикистон фуқаролари бўлиб, Россиядан Ўзбекистон орқали қайтаётган эди.\nЙўл транспорт ҳодисаси кеча соат 14:55 да содир бўлган. Республика шошилинч тиббий ёрдам илмий маркази Бухоро филиалига хабар етказилгач, соат 15:00да 8 та тез ёрдам машинаси йўлга чиққан. Жондор туманидан ўтувчи А-380 автомобиль йўлида носозлик борлиги сабаб автоҳалокат содир бўлган 60 километр узоқликдаги масофага тез ёрдам машинаси соат 15:30 да етиб борган.\nЎта оғир жароҳат олган Зокиржон Латифзода Гулмахмад 1990 йилда Тожикистонда туғилган. Оғир кома ҳолатда ётган беморга мия шикастланиши, ёпиқ орқа мия жароҳати, Сервикал вертебранинг С2 тананинг ёпиқ трансдентал синиши, юмшоқ тўқималар ва тананинг бош териси, шунингдек, оёқ-қўлларнинг ёрилиши ташхиси қўйилган. Кўрик давомида беморда ўпка сил касаллиги ташхисининг ҳам кўрингани унинг ўта оғир шароитларда меҳнат қилганини ҳам англатади. Айни пайтда бу бемор устида тиббий муолажалар олиб борилмоқда.\n— Ўзбекистонликлар юртдан йироқда ҳалокатга учраганимизни сездиришмади. Бугун ўта оғир жароҳатланган бир шеригимиздан ташқари қолган барчамиз Тожикистон сари йўл оляпмиз. Ўзимиз учун алоҳида микроавтобус, юкларимиз учун алоҳида автомашина ажратилиб, Тожикистон чегарасигача йўл-патрул хизмати ҳам йўлга қўйилди. Бир нафар тажрибали шифокор ҳам бизга ҳамрох бўлиб кетяпти. Оиламиз бағрига соғ-саломат етиб боришимизни таъминлаган, чин дилдан дўстона кўмагини аямаган ўзбекистонликларга ва шифокорларга ташаккуримизни билдирамиз ,— деди тожикистонлик йўловчи Қутбиддин Мизробов.\nАниқланишича, йўловчиларнинг барчаси Россия Федерациясига борган мигрантлар бўлиб, Москва шаҳридан йўлга чиққан ва Ўзбекистон Республикаси орқали Тожикистонга ўтмоқчи бўлишган.\nҲолат юзасидан вилоят ИИБ ҳузуридаги Тергов бошқармаси томонидан ЖКнинг 266-моддаси 1-қисми билан жиноят иши қўзғатилган ва тергов ҳаракатлари олиб борилмоқда. Эслатиб ўтамиз, икки ҳафта муқаддам Бухорода Қозоғистонга тегишли автобус ҳалокатга учраган эди. Ўшанда ҳалокатга ҳайдовчининг ухлаб қолгани сабаб қилиб кўрсатилган ва 1 нафар йўловчи шахс воқеа жойида вафот этиб, 2 нафар шахс оғир ва 8 нафари турли даражадаги тан жароҳатлари олгани хабар қилинган эди.\nавтобус Тожикистон Бухоро\nҲодиса бугун, 09:16